Dinadagka ni Jehova sa Katotoohan an mga Mapakumbaba\nAn Torrengbantayan—Pag-aadalan na Edisyon | Oktubre 1, 2003\nBASAHON SA Albanian Aleman Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Czech Danish Dutch English Español Estonian Ewe Ga Hapon Hiligaynon Hungarian Igbo Indonesian Italiano Koreano Latvian Lithuanian Malagasy Malayalam Papiamento (Curaçao) Persian Polish Portuguese Pranses Romanian Samoan Setswana Shona Silozi Slovak Slovenian Sranantongo Swahili Thai Tsonga Turkish Ukrainian Urdu Vietnamese\nISINAYSAY NI ASANO KOSHINO\nKan 1949, pira sanang taon pakatapos kan Guerra Mundial II, dinalaw nin sarong halangkaw, makikatood na taga ibang nasyon an pamilya na pinagtatrabawohan ko sa Siudad nin Kobe. Sia an kaenot-enoteng misyonero kan Mga Saksi ni Jehova na nag-abot sa Hapon. An saiyang pagdalaw an nagbukas kan dalan tanganing ako madagka sa katotoohan sa Biblia. Alagad togoti nindo akong isaysay nguna an sakong pinaghalean.\nNAMUNDAG ako kan 1926 sa sarong sadit na baryo sa amihanan na Okayama Prefecture. Ikalima ako sa walong magturugang. Si Tatay sarong debotong naniniwala sa dios kan lokal na templo nin Shinto. Kaya kaming mga aki nagkakaigwa nin mga selebrasyon asin pag-iribaiba giraray kan pamilya sa relihiosong mga kapiestahan sa laog kan taon.\nMantang ako nagdadakula, dakol akong hapot manongod sa buhay, alagad an manongod sa kagadanan an pinag-iisipan kong marhay. Hinahagad kan tradisyon na sa harong magadan an mga tawo asin na an mga aki yaon mantang naghihingagdan an mga kapamilya. Namondo ako nin labi-labi kan magadan an sakong lola asin kan magadan an sakong tugang na lalaki na dai pa nganing sangtaon. Makatatakot na marhay para sa sako na horophoropon an kagadanan kan sakong mga magurang. ‘Iyo na sana daw talaga ini? Puede pa daw na magin mas makahulogan an buhay?’ Gustohon kong maaraman iyan.\nKan 1937, kan ako nasa ikaanom na grado sa elementarya, nagpoon an Guerra nin mga Intsik asin Hapon. An mga lalaki inaapod sa serbisyo asin ipinadadara sa kampo de batalya sa Tsina. Nagpapaaram an mga eskuela sa saindang pahaleng ama o mga tugang na lalaki, na nagkukurahaw nin “banzai!” (mabuhay) sa emperador. Kombensido an mga tawo sa kapangganahan kan Hapon, an nasyon nin dios, asin kan emperador kaiyan, na sarong nabubuhay na dios.\nDai nahaloy, nagpoon na makaresibi an mga pamilya nin mga notisya nin pagkagadan hale sa lugar nin ralaban. An mga pamilyang nagadanan dai maranga. Nagtatalubo an pagkaongis sa saindang puso, asin naggagayagaya sinda kun dakol an nagagadan sa mga kalaban. Alagad kadungan kaiyan, naisip ko, ‘An mga nasa lado kan kalaban siertong nagdudusa man nin siring sa pagdusa niamo kun nagagadan an saindang mga namomotan.’ Kan ako maggradwar sa elementarya, an guerra naglalakop palaog sa Tsina.\nPakanupar sa Sarong Taga Ibang Nasyon\nHuling mga paraoma, pirme nang dukha an samong pamilya, alagad tinogotan ako kan sakong ama na magpadagos sa pag-eskuela sagkod na dai pang gastos na kalabot. Sa siring, kan 1941, naglaog ako sa eskuelahan para sa mga aking babae sa Siudad nin Okayama, mga 100 kilometros an rayo. Dinisenyo an eskuelahan tanganing tokdoan an mga aking babae na magin marahay na mga agom na babae asin ina, asin iinaasignar kaiyan an mga estudyante na mag-istar sa mayaman na mga pamilya sa siudad bilang nag-aadal nin pag-asikaso sa harong. Pagkaaga nakakanood an mga estudyante paagi sa pagtrabaho sa mga harong na ini, asin pagkahapon sinda nasa eskuelahan.\nPakatapos kan seremonya sa pagbukas kan klase, dinara ako kan sakong maestra, na nakakimono, sa sarong dakulang harong. Alagad sa dai maaraman na dahelan dai ako inako kan señora kan harong. “Ano, maduman na kita sa harong ni Mrs. Koda?” an hapot kan maestra. Dinara nia ako sa sarong harong na estilong pansolnopan asin nagtimbre sia. Aroatyan, nagluwas an sarong halangkaw na babae na abohon an buhok. Namungnan ako! Bako siang Haponesa, asin nungka pa ako kaidto na nakaheling nin taga Solnopan sa bilog kong buhay. Ipinamidbid ako kan maestra ki Mrs. Maud Koda asin dali-daling naghale. Guyod-guyod an sakong mga bag, ninenerbios akong luminaog sa harong. Kan huri naaraman ko na si Mrs. Maud Koda sarong Amerikana na naagom nin sarong Hapon na nag-adal sa Estados Unidos. Nagtotokdo sia kaidto nin Ingles sa mga eskuelahan na pan-komersio.\nNagpoon an sibot na buhay kan suminunod na aldaw mismo. An agom ni Mrs. Koda may subi-subi, asin kinaipuhan kong tumabang sa pag-ataman sa saiya. Huling dai nanggad ako tataong mag-Ingles, medyo nahadit ako. Nakaginhawa ako kan kaolayon ako ni Mrs. Koda sa tataramon na Hapon. Aroaldaw kong nadadangog na nag-oolay sinda sa Ingles, asin luway-luway natuod na an sakong talinga sa lenguaheng iyan. Nagustohan ko an magayon na kamugtakan sa harong.\nNaghanga ako sa pagigin dusay ni Maud sa saiyang may helang na agom. Pirme ining nagbabasa nin Biblia. Kan huri naaraman ko na an mag-agom nakakua nin edisyon sa Hapon kan librong The Divine Plan of the Ages sa tindahan nin segundamanong mga libro asin nagsususkribe kan Ingles na edisyon kan An Torrengbantayan sa laog nin dakol nang taon.\nSarong aldaw rinegalohan ako nin Biblia. Naogma ako huli ta idto an kaenot-enote sa bilog na buhay ko na nagkaigwa ako nin sadiri kong Biblia. Binasa ko iyan mantang pasiring sa asin papuli hale sa eskuelahan alagad dai kong gayo nasasabotan iyan. Huling ako pinadakula bilang Hapon na Sintoista, si Jesu-Cristo garo baga harayoon sa sako. Dai ko narealisar na kapinonan ini kan mga pangyayari na pag-abot nin panahon magiya sa sako na maogmang akoon an katotoohan sa Biblia, na masimbag sa sakong mga hapot manongod sa buhay asin kagadanan.\nTolong Mamondong Pangyayari\nDai nahaloy natapos an duwang taon na pagkua nin eksperyensia sa trabaho, asin mapaaram na ako sa pamilya. Kan matapos ko an pag-eskuela, nag-ayon ako sa boluntaryong brigada nin mga babae asin nakikabtang sa paggibo nin mga uniporme kan hukbong-dagat. Nagpoon an mga pambobomba kan eroplanong pambomba kan Amerika na B-29, asin kan Agosto 6, 1945, ihinolog sa Hiroshima an bomba atomika. Pakalihis nin pirang aldaw, nakaresibi ako nin telegrama, asin naaraman ko na grabe an helang ni Nanay. Nagsakay tolos ako sa enot na mabiaheng tren papuli. Pagbaba ko sa tren, sinabat ako nin sarong paryente asin sinabi sako na gadan na si Nanay. Nagadan sia kan Agosto 11. An ikinatatakot ko sa laog nin dakol na taon nagkatotoo! Dai na sia noarin man makikipag-olay sa sako o mahuyom sa sako.\nKan Agosto 15, an pagkadaog kan Hapon nagin sarong katunayan. Kaya kinaipuhan kong atubangon an tolong mamondong pangyayari, na gabos nangyari sa laog sana nin sampulong aldaw: an enot na pagputok nin bomba atomika, an kagadanan ni Nanay, asin an makasaysayan na pagkadaog kan Hapon. Kisuerra nakararangang maaraman na mayo na nin mga tawong magagadan sa guerra. Huli sa grabeng kamondoan, binayaan ko an pabrika asin nagbalik sa sakong probinsia.\nNadagka sa Katotoohan\nSarong aldaw, dai ko linalaoman na makaresibi nin surat hale ki Maud Koda sa Okayama. Naghapot sia kun makakaduman ako asin tabangan sia sa mga gibohon sa harong, ta mabukas sia nin eskuelahan na nagtotokdo nin Ingles. Nag-isip-isip ako kun ano an maninigo kong gibohon, alagad inako ko an saiyang imbitasyon. Pakalihis nin nagkapirang taon, nagbalyo ako sa Kobe kaiba an mag-agom na Koda.\nKan amay na tig-init kan 1949, nagdalaw an sarong halangkaw, makikatood na lalaki sa pamilya Koda. Donald Haslett an ngaran nia, asin sia nagpa-Kobe haleng Tokyo tanganing maghanap nin maiistaran nin mga misyonero sa Kobe. Sia an kaenot-enoteng misyonero kan Mga Saksi ni Jehova na nag-abot sa Hapon. Nakakua nin harong, asin kan Nobyembre 1949, nag-arabot sa Kobe an nagkapirang misyonero. Sarong aldaw, lima sa sainda an nagdalaw sa mag-agom na Koda. An duwa sa sainda, si Lloyd Barry asin Percy Iszlaub, nagtaram sa Ingles nin mga tigsampulong minuto sa mga nagkatiripon sa harong. Si Maud midbid kan mga misyonero bilang tugang na Kristiana asin minalataw na naparigon an boot sa pakikiasosyar. Kan panahon na idto ako namotibar na mag-adal nin Ingles.\nSa tabang kan maigot na mga misyonero, luway-luway kong nasabotan an pundamental na mga katotoohan sa Biblia. Nanompongan ko an simbag sa sakong mga hapot poon kan ako aki pa. Iyo, an Biblia nag-aalok kan paglaom na mabuhay sagkod lamang sa sarong paraisong daga asin kan panugang pagkabuhay liwat kan “gabos na nasa mga lolobngan na girumdoman.” (Juan 5:28, 29; Kapahayagan 21:1, 4) Nagpapasalamat ako ki Jehova huli sa pagpangyaring magin posible an siring na paglaom paagi sa atang na pantubos kan saiyang Aki, si Jesu-Cristo.\nMaogmang Teokratikong mga Aktibidad\nPoon kan Disyembre 30, 1949, sagkod Enero 1, 1950, ginibo an enot na teokratikong asamblea sa Hapon sa erokan nin mga misyonero sa Kobe. Nag-iba ako ki Maud. An dakulang harong na idto dating sadiri nin sarong Nazi asin hale dian tanaw na tanaw an Inland Sea asin an Isla nin Awaji. Huling limitado an sakong kaaraman sa Biblia, dikit sana an nasabotan ko sa mga sinabi. Pero, naghanga akong marhay sa mga misyonero, na sueltong nakikiasosyar sa mga Hapon. May total na 101 an nag-atender sa pampublikong pahayag sa asambleang ini.\nDai nahaloy pakatapos kaiyan, nagdesisyon akong makikabtang sa ministeryo sa langtad. Kinaipuhan ko an kosog nin boot tanganing makapagharongharong huli ta natural na an pagkamasusupgon ko. Sarong aga, si Tugang na Lloyd Barry nagsongko sa samong harong tanganing iiba ako sa ministeryo. Nagpoon sia sa harong na kataed mismo kan harong ni Tugang na Koda. Haros nagtatago ako sa likod nia mantang naghihinanyog sa saiyang pag-atubang. Kan sunod kong pagluwas, naghulit ako kaiba an duwa pang misyonero. Sarong may edad nang Haponesa an nagpadagos sa samo, naghinanyog, asin kan huri pinainom kami nin tigsarong basong gatas. Nag-oyon sia sa sarong pag-adal sa Biblia asin sa kahurihurihi nagin bautisadong Kristiana. Nakaparirigon sa boot na maheling siang nag-ooswag.\nKan Abril 1951, ginibo ni Tugang na Nathan H. Knorr, na hale sa opisina prinsipal sa Brooklyn, an kaenot-enote niang pagdalaw sa Hapon. Mga 700 katawo an nag-atender sa saiyang pampublikong diskurso sa Kyoritsu Auditorium sa Kanda, Tokyo. Sa espesyal na pagtiripon na ini, an gabos na nag-atender naggayagaya kan iluwas an edisyon sa Hapon kan An Torrengbantayan. Kan suminunod na bulan, dinalaw ni Tugang na Knorr an Kobe, asin sa espesyal na pagtiripon duman, nabautismohan ako bilang simbolo kan sakong pagdusay ki Jehova.\nPakalihis nin mga sarong taon, inenkaminar akong lumaog sa bilog na panahon na ministeryo, an paglilingkod bilang payunir. Kakadikit pa an payunir kan panahon na idto sa Hapon, asin iniisip-isip ko kun paano ko susustentohan an sakong sadiri. Pinag-isipan ko man kun paano na an sakong pag-agom. Alagad napag-atid-atid ko na maninigo kong enoton sa sakong buhay an paglilingkod ki Jehova, kaya nagpayunir ako kan 1952. Marahay sana ta nakatrabaho ako ki Tugang na Koda nin por ora sana mantang nagpapayunir.\nKan panahon man na idto, an sakong tugang na lalaki, na paghona ko nagadan na sa guerra, nagpuli kaiba an saiyang pamilya hale sa Taiwan. An sakong pamilya dai noarin man kaidto nagpaheling nin interes sa Kristianismo, alagad huli sa kaigotan bilang payunir, pinonan kong padarahan sinda kan satong mga magasin asin pulyeto. Kan huri, huli sa saiyang trabaho, nagbalyo sa Kobe an sakong tugang na lalaki kaiba an saiyang pamilya. “Nabasa mo si mga magasin?” an hapot ko sa sakong kunyada. Nasorpresa ako sa saiyang simbag, “Interesanteng mga magasin idto.” Nagpoon siang makipag-adal nin Biblia sa saro sa mga misyonero, asin an sakong nguhod na tugang na babae na kaiba ninda sa harong nag-ayon sa saiya sa pag-adal. Pag-abot nin panahon, pareho sinda nagin bautisadong Kristiano.\nNaghanga sa Internasyonal na Kasararoan nin Magturugang\nDai nahaloy, nabigla akong makaresibi nin imbitasyon na umatender sa ika-22 na klase kan Paadalan sa Biblia kan Watchtower sa Gilead. Kami ni Tugang na Tsutomu Fukase an enot hale sa Hapon na inimbitaran sa paadalan. Kan 1953, bago pumoon an klase, nakaatender pa kami sa Bagong Kinaban na Sosyedad na Asamblea na ginibo sa Yankee Stadium sa Nueva York. Biyo akong naghanga sa internasyonal na kasararoan nin magturugang kan banwaan ni Jehova.\nKan ikalimang aldaw kan kombension, an mga delegadong hale sa Hapon, na an kadaklan mga misyonero, masulot nin kimono. Huling dai nag-abot an kimono na ipinapaktora ko antes pa, nanubli ako nin kimono ki Sister Knorr. Durante kan sesyon nag-oran, asin naghahadit ako na tibaad mabasa an kimono. Kan oras man sanang idto, may saro sa likod ko na maboot na nagsuklob nin kapote sa sako. “Midbid mo sia?” an hapot kan kataed kong tugang na babae. Kan huri naaraman ko na idto palan si Tugang na Frederick W. Franz, na miembro kan Namamahalang Grupo. Namatean ko nanggad an init kan organisasyon ni Jehova!\nAn ika-22 na klase kan Gilead sarong internasyonal na klase nanggad, na kompuesto nin 120 estudyante hale sa 37 nasyon. Minsan ngani kun minsan depisil makikomunikar huli sa pagkakalaen nin lenguahe, lubos niamong ikinaogma an internasyonal na kasararoan nin magturugang. Sa sarong maniebeng aldaw kan Pebrero 1954, naggradwar ako asin idinestino pabalik sa Hapon. Sarong kaklase ko, si Inger Brandt, na sarong Suecong tugang na babae, an magigin kaibaiba ko sa Siudad nin Nagoya. Duman, nakiiba kami sa grupo nin mga misyonero na iinebakwar hale sa Korea huli sa guerra. An nagkapirang taon ko sa paglilingkod bilang misyonero mahal na marhay para sako.\nMagayagayang Paglilingkod Bilang Mag-agom\nKan Setyembre 1957, inimbitaran akong maglingkod sa Bethel sa Tokyo. Sarong duwang eskalon na harong na gibo sa kahoy an nagserbing sangang opisina sa Hapon. Apat sana an miembro kan sangang opisina, kaiba si Tugang na Barry, an paraataman sa sanga. An ibang miembro kan pamilya gabos misyonero. Naasignaran akong magtradusir saka bumasa asin magkorehir, siring man maglinig, maglaba, magluto, asin iba pa.\nAn gibohon sa Hapon naghihiwas kaidto, asin dakol pang tugang na lalaki an inimbitaran sa Bethel. An saro sa sainda iyo an nagin paraataman sa kongregasyon na naasosyaran ko. Ako asin an tugang na iyan, si Junji Koshino, ikinasal kan 1966. Pagkakasal mi, si Junji naasignaran sa gibohon sa sirkito. Sarong kagayagayahan na mamidbid an kadakol na tugang na lalaki asin babae mantang nagdadalaw kami sa manlaenlaen na kongregasyon. Huling naasignaran ako na magtradusir, ginigibo ko iyan kaidto sa harong na dinadagosan mi durante kan semana. Mantang nagbibiahe, kinaipuhan niamong darahon an magabat na mga diksionaryo, apuera sa samong mga maleta asin ibang mga bag.\nNaogma kami sa gibohon sa sirkito sa laog nin labing apat na taon asin naheling niamo na padagos na nagdadakula an organisasyon. An sangang opisina ibinalyo sa Numazu, asin pakalihis nin pirang taon sa Ebina, na kinamumugtakan ngonyan kan mga pasilidad kan sanga. Kami ni Junji haloy nang maogmang naglilingkod sa Bethel, na ngonyan naglilingkod kaiba kan pamilya na may mga 600 na miembro. Kan Mayo 2002, maboot na sinelebrar kan mga katood sa Bethel an sakong 50 taon nin bilog na panahon na paglilingkod.\nMaogmang Maheling an Pag-oswag\nKan ako magpoon na maglingkod ki Jehova kaidtong 1950, kadikiton pa sana an mga parahayag sa Hapon. Ngonyan labi nang 210,000 an parahayag kan Kahadean. Tunay nanggad, rinibong arog-karnerong indibiduwal an nadagka ki Jehova, na arog ko.\nAn apat na misyonerong tugang na lalaki asin babae na nagdalaw sa samo sa harong ni Tugang na Koda kan 1949, siring man si Tugang na Maud Koda, fiel na nagadan na gabos. Iyo man an sakong tugang na lalaki, na sarong ministeryal na lingkod, asin an sakong kunyada, na maogmang nagpayunir sa laog nin mga 15 taon. Ano daw an magigin ngapit para sa sakong mga magurang, na an pagkagadan ikinatakot ko kan ako aki pa? An panuga kan Biblia na pagkabuhay liwat nagtatao sa sako nin paglaom asin karangahan.—Gibo 24:15.\nMantang ginigirumdom ko an nakaagi, sa boot ko nagin panahon nin dakulang pagbago sa buhay ko an pagkanuparan mi ni Maud kan 1941. Kun dai ko sia namidbid kan panahon na idto asin kun dai ko inako an saiyang imbitasyon na magtrabaho liwat sa saiya pakatapos kan guerra, tibaad nag-istar na sana ako sa samong oma sa puerang baryo asin dai ko kutana nakaasosyar an mga misyonero kan enot na mga aldaw na idto. Lubos nanggad an pasasalamat ko ki Jehova na dinagka nia ako sa katotoohan paagi ki Maud asin sa enot na mga misyonerong idto!\nKaiba si Maud Koda asin an saiyang agom. Nasa walang atubangan ako\nKaiba an mga misyonero hale sa Hapon sa Yankee Stadium kan 1953. Nasa porong wala ako\n[Mga Ritrato sa pahina 28]\nSa Bethel kaiba kan sakong agom, si Junji\nI-share I-share Dinadagka ni Jehova sa Katotoohan an mga Mapakumbaba\nDakol na Hapot—Pipira Sanang Simbag na Nakakokontento\nPag-interbenir nin Dios—Ano an Maaasahan Niato?\n“Bago Ini Sako!”\nPinaglalamag Huli sa Katanosan\nAn Pakatagal sa Irarom nin mga Pagbalo Nagtatao nin Kaomawan ki Jehova\nPakasabot sa Katuyohan nin Disiplina\nSarong Estorya na Nakaiinspirar nin Pagtubod Asin Kosog nin Boot—Mga Saksi ni Jehova sa Ucrania\nText Mga opsiyon sa pag-download AN TORRENGBANTAYAN—PAG-AADALAN NA EDISYON Oktubre 1, 2003\nI-share I-share AN TORRENGBANTAYAN—PAG-AADALAN NA EDISYON Oktubre 1, 2003\nAN TORRENGBANTAYAN—PAG-AADALAN NA EDISYON Oktubre 1, 2003


Ngonian na summer nahiling ko na igua nin mga training para sa mga ministers sa Liturhiya, arog kan lectors, commentators, lay eucharistic ministers, collectors, pati mga sacristanes, asin iba pa. Tano man po ta kaipuhan man magtiripon guiraray? Kan nakaaging taon ginibo naman ini. Boot ko pong malinawan. Salamat po!\nSalamat sa saimong hapot.\nMarahay na igua kaining mga formation activities na siring sa saimong sinabi. Bago ko simbagon an hapot mo, marhay muna na sabihon na an mga ministro or ministries na sinambit mo sarong patunay kan pagmawot asin paghingowa kan pagpanibago na ginibo kan Simbahan.\nBago kan 1965, an mga seglar (or lay faithful) daing gayo nin partisipasyon sa Liturhiya, halimbawa sa misa. Halos gabos an padi o mga clero an may papel sa misa. An mga ordinaryong parasimba, minasimbag sana. Alagad pakatapos kan ika-2 Concilio Vaticano tinawan nin mas dakul na papel an mga seglar o mga laiko. Kaya nagka-igua na nin mga lectors, commentators, collectors, lay eucharistic ministers, etc. Dati mga clero sana an nakakasakat sa altar. Ngonian, an mga ministro nakakasakat na sa altar. An espiritu kan Vatican II iyo an aktibong partisipasyon kan gabos sa Liturhiya asin sa buhay kan Simbahan. An espiritu kan mahalagang pangyayaring ini iyo an pagpanibago o renewal, updating. Halos gabos na aspeto kan buhay kan Simbahan an nagin direksyon iyo an pagpanibago.\nSiring man liwat na tinawan nin doon an katotoohan na ‘Ecclesia semper reformanda’. Boot sabihon, an Simbahan priming nangangaipo nin reforma. ‘Ecclesia semper purificanda’, an Simbahan pirming nangangaipo nin pagbabago asin pagpakarahay kan sadiri.\nMasasabi man niato ini sa satong sadiri bilang tawo. Kaya man kita gabos, magin padi, diakono, mga seglar/laiko, mga ministro - pirming nangangaipo nin pagpanibago. Huli kaini, mahalagang gayo an ‘formation’. Kaipuhan an padagos na pagpagiromdom, pag-adal, pag-hingowa na pakarhayon an estilo nin pagkabuhay asin paglingkod. Kaya man mahalaga an ‘renewal’. Dagdag pa, dakul na mga pagbabago an nangyayari sa palibot niato an nakaka-apekto sa buhay niato bilang persona, bilang Simbahan. Kaya kaipuhan na gayo an padagos na pagpanibago (renewal and updating).


Angulo - Wikipedia\nAn angulo na naporma kan duwang ray gikan sa sarong bertiko.\nSa Euclideyanong heometriya, an angulo (Ingles: angle) iyo an pigura na namokna nin duwang ray, inaapod bilang gilid kan angulo, na pinagsasaro nin sarong huring-punto na inaapod bilang bertiko kan angulo. An mga angulo na namokna kan duwang ray iyo yaon sa plano (patag) na minasakop sa mga ray.\nAn mga angulo iyo napoporma man nin interseksyon kan duwang plano. Ini an inaapod na angulong dihedral. An duwang nagsasabatan na kurba iyo pigtatawan man nin kahulugan an angulo, na iyo an angulo nin mga tanhento sa punto nin interseksyon. Halimbawa, an isperikal na angulo na naporma nin duwang dakulang bilog sa ispero iyo parehas sa dihedral na angulo sa tahaw nin mga plano na yayaon an mga dakulang bilog.\nAn angulo iyo nagagamit man sa pagdesigna sa sukol nin angulo o kan rotasyon. An sukol na ini iyo an rasyo kan laba nin sirkular na arko sa radiyus kaini. Sa kaso nin heometrikong angulo, an arko iyo nakatahaw sa bertiko asin pigdedelimitahan kan mga gilid. Sa kaso nin rotasyon, an arko iyo nakasentro sa tahaw kan rotasyon asin pigdedelimatahan nin iba pang punto sagkod an imahe kaini sa rotasyon.\n↑ Sidorov, L. A. (2001) , "Angle", Encyclopedia of Mathematics, EMS Press\nKinua sa "https://bcl.wikipedia.org/w/index.php?title=Angulo&oldid=207829"\nHuring binago an pahinang ini kaitong 25 Hunyo 2021, alas 05:23.


Home / Bicol / Bicol News / News / Sorsogon / Gob Rodrigueza preparado maging resource peson sa Congresso\nBicol Standard Newspaper Saturday, December 15, 2018 Bicol, Bicol News, News, Sorsogon\nSORSOGON - Preparado si Gov Bobit Lee Rodrigueza kan Sorsogon na mag aparicir sa congresso para maging resource person dapit sa sinasabing dai makulang sa P10 B na infrastructure project na pig iimplementar kan Department of Public Works and Highways na isiningit sa budget.\nSabi ni Rodrigueza, mayo nin problema sa saiya na magbuyagyag kan katotohanan para sa karahayan kan kagabosan, orog kan saiyang nasasakopan.\nHaloy na suboot na pig tutukar an issue na ini sa lokal na lebel.\nPero, nasasahotan sana an mga nag didiscutir kan temang ini na "namumulitika" sana kaya mas maray na nagbuyagyag na lugod sa national an issue.\nHinagad lugod ni Gov. Rodrigueza na i-blacklist na lugod an CT Leoncio Construction and Trading en caso maprobaran na igwa man nanggad nin negative slippage sa saindang mga patrabaho.\nNaka sentro ngonian an gobernador sa issue kan pag siyasat kan mga ginigibong proyekto kan DPWH sa provincia asin naglalaog na mayo nin "suroholan" na nangyayari.\nNagtutubod an gobernador na an mga congressmen an may pagka-aram kaolay kan DPWH sa issue kan mga proyekto, asin bakong an gobierno probincial na haros mayo man nin poder asin participasyon sa mga patrabaho.\nGob Rodrigueza preparado maging resource peson sa Congresso Reviewed by Bicol Standard Newspaper on Saturday, December 15, 2018 Rating: 5


Perez masentro sa padagos na pag-asenso kan ciudad\nNagtutubod si Joe Perez, saro mga aspirante na magin kagawad kan ciudad -- na ngonian nagpapa-sairarom kan proceso kan Team Naga sa pagbilog kan final na linyada para sa maabot na eleksyon sa sarong taon – na an ciudad padagos na maasenso nin huli sa marhay na pag-nenegosyo asin pag-administrarar kan satuyang local na gobyerno.\nSi Perez na sa presente iyo an Secretary-General kan Metro Naga Chamber of Commerce and Industry na nagpagirumdum na historically an Naga iyo an centro kan negosyo, particularmente sa retail trading asin entepreneurship, sa enterong rehiyon. Susog saiya, yaon sa Naga an pinakadakul na numero nin mga bangko asin etablisimiento sa enterong rehiyon, kabale na an mga dae mabilang na restaurants and food shops, convenience stores, asin dinagdagan pa nin mga call centers.\nAng mga ini laen pa kan mga darakulang unibersidad asin mga eskwelahan sa gabos na levelo kan akademiya asin edukasyon na mina-translate man into good trade and commerce na iyo an dahilan sa pagtalubo nin mga estaran asin boarding houses, kakanan, transportasyon, asin mga pang-oro-aldaw na pangangaipo.\nNin huli kaini, sinabi ni Perez, na iyo an editor in chief kan peryodikong Bicol Mail, na kun siya maging maswerte na magin miyembrro kan Team Naga, mawot niyang magin efektibong katuwang sa padagos na pagpe-asenso kan ciudad asin urog pang maging moderno, progresibo asin dynamic na centro nin komersyo asin negosyo.\nSaro sa mga tutukahan nya iyo an pagpagayon asin pagmantenir nin order asin kalinigan sa laog kan old business district. Kabale man an mga minasunod na programa na mawot niyang aanduyogan kan saiyang magiging pag-iriba sa bagong conseho asin sa ofisina kan alkalde:\nRehabilitasyon asin optimizisation kan pag-gamit kan Naga City People’s Mall;\nPagbukas nin mga bagong tinampo para sa mas marhay na bulos kan trapiko asin mobilisasyon kan mga commuters asin produkto;\nPagmukna nin bagsakan center sa sarong strategic na lugar para sa mga agricultural asin livestock products sosog sa ideya kan Angat Buhay ni VP Leni Robredo;\nPagpatibay kan organisasyon kan mga operador asin kagsadiri kan mga hotel, restaurants asin resorts sa laog kan ciudad asin Metro Naga na masuportar kan mga produkto kan satuyang local na mga paraoma;\nPag-establisar ni magkapirang parke sa laog kan ciudad na pano nin kahoy asin mga burak;\nPag-taong mas mahiwas na espasyo para sa mga alagad kan arte asin kultura kabale na an pag-ataman asin pag-preserbar kan satuyang mga natatadang historial landmarks and icons;\nPadagos na pag-market kan Naga bilang centro nin mga national conventions and seminars, sports events, and various academic and scientific conferences;\nAsin iba pa, orog na sa lado kan youth, urban poor, women, PWD, senior citizens, solo parents, transport asin iba pang mga sectoral concerns.


Tano ta an mga babasahon sa Misa sa mga aldaw na ini, gabos manonongod sa katapusan?\nMadali na naman matapos an kalendaryo kan Simbahan. Sarong semana na sana pakatapos kan Domingo kan Cristong Hade (Christ the King Sunday) mapoon na an Panahon nin Adviento (Advent Season). Sa mga panahon na ini asin kaining mga nakaaging mga aldaw, pirmi kitang pinapagiromdom kan pagtapos kan kinaban. Asin saro sa pagiromdom iyo na ‘kita mga katiwala’ (stewards).\nMarahay na kita pinapagiromdom na an gabos digdi sa daga pasubli sana sato -ipinagkatiwala sana sato. Bako kita an kagsadiri o kagrogaring. Kaya maabot an panahon na iuuli niato ini gabos.\nIni man nagsasadol sato na gamiton na marahay asin pakarhayon an buhay, an kakayahan, an kayamanan asin an oras na iwinaras sato kan Dios. Matao kita nin kuwenta ngapit. Hahapoton kita kun pano niato ginamit an mga bagay na ipinagkatiwala sa sato. Igua nin ‘accountability’.\nSiring man, kita pinapagiromdom na dai kita mabubuhay digdi sa daga sagkod pa man. Igua nin sukol (limit) an satong pag-estar sa daga. Igua nin hangganan an satong pagiging magurang, aki o pagiging pamayo. Dai gabos na panahon ika an representante kan saimong comunidad; dai gabos na panahon ika an pamayo kan saimong grupo. Dai gabos na panahon yaon an saimong mga mahal sa buhay.\nMaabot an oras ipapasa niato an trabaho, an responsibilidad, an misyon. May katapusan an gabos digdi sa daga. Kaya mantang kita pa an may kapot kan kapangyarihan, mantang igua pa kita nin oras, mantang kabali pa kita sa mga programa kan comunidad -dai niato pagsayangon an mga regalo asin biyaya na itinao sa sato.\nMarahay na pinapagiromdom kita kaini. Dai kita malingaw kan panahon na maabot. Maghingowa kita na dai masayang an anoman na ipinagkatiwala sa sato. Dai niatong pagsayangon an tiwala na itinao sa sato.\nSa ebanghelyo igua nin istorya nin tolong sorogoon. An enot na duwa, pinatubo asin pinatalubo an iwinalat sainda. An ikatolong sorogoon itinalbong sa daga. Kan magtao na nin kuwenta, an desisyon kan kagsadiri, bawion duman sa igua sana nin saro an huring yaon saiya huli ta mayo siya nin ginibo. An sabi kan kagsadiri: ‘Kun dai ka magpagkatiwalaan sa sadit na bagay, dai ka puedeng mapagkatiwalaan sa dakulang bagay.’\nIning mga huring aldaw kan kalendaryo kan Simbahan, sarong pagpagiromdom sato kan hangganan kan satong buhay digdi sa daga; ini man nagpapagiromdom sato na dai pagsayangon ata ngani gamiton na marahay an mga biyaya asin regalo na ipinagkatiwala sato kan Mahal na Dios.


Problema sa trafico sa MTV Avenue, mababawasan na\nMakakabawas sa hibog kan trafico sa M.T. Villanueva Ave. Ciudad nin Naga an concreto nang tinampo sa may linderos kan Brgy. San Felipe, Ciudad nin Naga asin Sta. Lucia, Magarao, Camarines Sur asin naghahalat nalang nin duwang semana nganing patagason an pinacemento na dating laboyan asin mapulot na tinampo.\nSi Consejal Vidal Castillo, pamayo kan Committee on Infrastructure sa Sangguniang Panlungsod kan ciudad nagsabi na labi sa P600,000 an ginastos kan lokal na gobierno kan maabot sa 80 metros na laba kan tinampo.\nAfuera kan MT Villanueva Ave. magiging magian na an bulos kan vehiculos sa Bagumbayan Norte asin Bagumbayan Sur.\nDating pribadong lugar an lote na ginamit na kan ciudad para sa road right of way alagad dai tolos napaconcreto huli ta dai tolos nagtugot an may sadiri kan propriedad.\nSinabi ni Castillo na si mga vehiculos na hali sa mga banwaan nin Magarao, Bombon asin Calabanga na dating nag-aagi sa Bagumbayan Norte, Bagumbayan Sur asin mabagtas sa MT Villanueva kun an saindang ruta pasiring sa Peñafrancia Ave., Magsaysay Ave., Basilica Minore Concepcion Pequeña asin Grande hasta sa Pili, Camarines Sur puede nang mag-agi sa Sta. Lucia-San Felipe mapapalipot pa an saindang viaje.\nSa ngonian abala an dalagan kan trafico sa MT Villanueva Ave. mantang nagpapadagos na an ginigibong road widening project kan 2nd Engineering District, Department of Public Works and Highways.\nAbala an patrabajo kan obras publika huli kan mga ulang na poon kahoy asin poste kan Camarines Sur II Electric Cooperative (Casureco II) asin mga pribadong edificio na dai pa nagtutugot magpagaba sa laog kan road right of way.\nSinabi pa kan pamayo kan Infrastructure Committee kabale sa saiyang pigtatawan prioridad an alternatibong ruta na maaging Calauag-San Felipe alagad dai pa maponan an proyecto mantang nagkapera pang pribadong propriedad igwa pang pendienteng expropriationg case sa corte alagad an iba nagtugot na agihan kan road right of way.\nIgwa nang tagamang P35 milyon na fondo an City Hall alagad igwa pang kaulangan an implementasyon huli sa isyu sa road right of way.\nKun marealisar an bagong alternatibong ruta magiging magian na an bulos kan trafico sa MT Villanueva Avenue.


3 NEPHI TSAPTER 3\nSi Giddianhi, an lider nin Gadianton, hinagad na si Lachoneus asin an mga Nephita magsuko na kan saindang mga sadire asinkan saindang mga kadagaan--- si Lachoneus pinagpangaranan si Gidgiddoni bilang an pamayong kapitan kan mga hukbo--- An mga Nephita nagkatiripon sa Zarahemla asin Kasaganaan tanganing idepensa an saindang mga sadire.\nAsin ngonian ini nangyaring naglipas na sa ika-desisais na taon gikan sa pag-abot ni Cristo, si Lachoneus, an gobernador nin kadagaan, nakaresibe nin sarong surat gikan sa lider asin an gobernador kaining grupo kan mga tulisan; asin iyo ini an mga tataramon na pinagsurat, na nagsasabi:\n2 Lachoneus, pinakanoble asin pinakapamayong gobernador nin kadagaan, hilnga, ako nagsurat kaining surat sa saimo, asin naggibong magtao saimo nin dakulang pag-oomaw na gayo nin huli kan saimong paninindugan, sa pagmamantine kaining saindong pinaghuhuna-huna na saindong karapatan asin libertad; iyo, kamo nanggad naggibong magtindog nin marhay, na garo baga kamo pinagsuportahan sa paagi kan kamot nin sarong Diyos, sa pagdepensa kan saindong libertad, asin kan saindong propriedad, asin kan saindong nasyon, o kaining saindong pinag-apud na gayo.\n3 Asin ini baga sarong pagkaherak sa parte ko, pinakanobleng Lachoneus, na ika magin sarong hangal asin mayong kamugtakan sa paghuhuna-huna na kamo makapagtindog kontra sa kadakul na maiisog na mga tawo na yaraon sa irarom kan sakuyang pamumuno, na ngonian naggigibo sa panahon na ini na nagtitindog na may mga armas, asin naghahalat na may dakulang kahaditan para sa tataramon ko--- Magbaba kamo sa mga Nephita asin destrosohon sinda.\n4 Asin ako, na nakakaaram kan saindong daeng kasupilan na espiritu, na naprobaran sinda sa batalya nin pakikigiyera, asin nakakaaram kan saindang daeng katapusan na pagka-anggot sa saindo nin huli sa kadakulon na kasalanan na saindong naginibohan sa sainda, kun kaya kun sinda bumaba laban saindo sinda magbibisita saindo na may sayod na kapahamakan.\n5 Kun kaya, ako nagsurat kaining surat, sinelyuhan ini kan sakuyang kamot, na nagmamate para sa saindong karahayan, nin huli kan saindong paninindugan sa bagay na pinagtutubodan nindong tama, asin kan saimong nobleng espiritu sa batalya nin pakikigiyera.\n6 Kun kaya ako nagsurat sa saimon, nagmamawot na kamo magsuko na sa sakuyang mga katawohan, kan saindong mga siyudad, kan saindong mga kadagaan, kan saindong mga pagsasadire, kesa na sinda magbibisita saindo na may espada asin ta an kapahamakan mag-aabot sa saindo.\n7 O sa ibang mga tataramon, ipagsuko nindo an siandong mga sadire samuya, asin makipagsaro samuya asin magin maaram sa samuyang sikretong mga gibo, asin magin sa samuyang mga katugangan na kamo magigin arog sa samuya--- na bako ming esklabo, kundi samuyang katugangan asin mga katuwang kan bilog nyamong pagsasadire.\n8 Asin hilnga, ako nanunumpa sa saindo, kun saindong gigibohon ini, na may panunumpa, kamo dae nanggad madedestroso; pero kun dae nindo gigibohon ini, ako nanunumpa saindo na may panunumpa, na sa sunod na bulan ako magsusugo na kan sakuyang mga hukbo na bumaba laban saindo, asin sinda dae mag-uuntok kan saindang kamot asinmayong paliligtason, kundi gagaradanon kamo, asin magtutugot na maghulog an espada sa saindo hanggan sa kamo magka-urubos.\n9 Asin hilnga, ako si Giddianhi; asin ao an gobernador kaining sikretong katiriponan ni Gadianton; na an sosyedad asin mga trabaho kaini ako nakaaram na marhay; asin an mga ini kaidto pang lumang panahon asin ini ipinagpamana sa samuya.\n10 Asin ako nagsurat kaining surat sa saimo, Lachoneus, asin ako naglalaom na saindong isusuko an saindong kadagaan asin an saindong mga pagsasadire, na mayong pagpapabulos nin dugo, na ining sakuyang mga katawohan puwedeng maibalik sainda an mga karapatan asin an gobyerno, na nagsuhay paharayo gikan saindo nin huli kan saindong pandadaya na dae pagtao sainda kan karapatan kan panggobyerno, asin laen lang na saindong gibohon ini, ako an magbabalos kan saindang mga kaapihan. Ako si Giddianhi.\n11 Asin ngonian ini nangyaring naglipas na kan si Lachoneus naresibe ining surat siya grabeng gayo an pagkangalas, nin huli sa kapangahasan ni Giddianhi na naghahagad sa pagsadireng kadagaan kan mga Nephita, asin man sa pagpapatakot sa mga katawohan asin an pagbabalos sa mga kamalian sainda na mayong naresibeng pagkamali, laen lang na sinda ngani iyo an nakapaggibo nin mga kalapasan sa saindang mga sadire sa paagi nin pagsuhay pasiring sainda na mga marurumpot asin abominableng mga tulisan.\n12 Ngonian hilnga, ini si Lachoneus, an gobernador, sarong hustong tawo, asin dae natatakot sa mga kahagadan asin mga patakot nin sarong tulisan; kun kaya siya dae nagdangog sa surat ni Giddianhi, an gobernador kan mga tulisan, pero siya nagsugo na an saiyang mga katawohan dapat na maghagad sa Kagurangnan nin kusog laban sa panahon na an mga tulisan bumaba kontra sainda.\n13 Iyo, siya nagpadara nin sarong proklamasyon sa bilog na mga katawohan, na saindang tiriponon na magkasararo an saindang mga kababaehan, asin an saindang mga kaarakian, an saindang mga karnero asin an saindang mga kabakahan, asin an gabos nindang mga pagsasadire, laen lang an saindang kadagaan, sa sarong lugar.\n14 Asin saiyang pinagkausa na mga muralyadong-kuta an dapat na itugdok sa palibot nida, asin an kusog kaini dapat na grabeng gayo. Asin saiyang pinagkausa na an mga armada, pareho kan mga Nephita asin kan mga Lamanita, o an gabos sainda na pinagbilang na kairiba na kan mga Nephita, dapat na ipagkaag bilang mga bantay sa palibot tanganing magmasid sainda, asin magbabantay sainda laban sa mga parasalakat sa aldaw asin banggi.\n15 Iyo, siya nagsabi sa sainda: Habang an Kagurangnan nabubuhay, laen lang na kamo magsosolsol kan gabos nindong kadaendatahan, asin mag-agrangay sa Kagurangnan, kamo daeng pagdududa ililigtas paluwas sa mga kamot kaining mga parasalakat ni Gadianton.\n16 Asin grabe kadakula asin makangangalas an mga tataramon asin mga propesiya ni Lachoneus na an mga ini nagkausa nin takot na mag-abot sa gabos na mga katawohan; asin sinda naghimo sa saindang mga sadireng kusog na gibohon na uyon sa mga tataramon ni Lachoneus.\n17 Asin ini nangyaring naglipas na si Lachoneus nagngaran nin mga pinakapamayong kapitan sa bilog na armada kan mga Nephita, tanganing magsugo sainda sa panahon na an mga tulisan magbaraba paluwas sa kaparangan kontra sainda.\n18 Asin ngonian an pinakapamayo sa pag-iriba kan gabos na pinakapamayong mga kapitan asin an dakulaon na kumander kan bilog na armada kan mga Nephita pinagngaranan, asin an saiyang pangaran iyo si Gidgiddoni.\n19 Ngonian ini iyo an kaugalian sa pag-iriba kan gabos na mga Nephita na magngaran kan saindang pinakapamayong mga kapitan, (laen lang kaidtong mga panahon kan saindang karigsokan) an sarong tawo na may espiritu nin paghahayag asin man nin pagpropesiya; kun kaya, ining Gidgiddoni iyo an sarong bantog na propeta sa pag-iriba ninda, bilang saro man sa pinakapamayong huwes.\n20 Ngonian an mga katawohan nagsabi ki Gidgiddoni: Magpangadye ka sa Kagurangnan, asin tuguti kami na magduman sa mga kabukidan asin pasiring sa kaparangan, na kami makikilaban sa mga tulisan asin destrosohon sinda sa saindang mga sadireng kadagaan.\n21 Pero si Gidgiddoni nagsasabi sa sainda: An Kagurangnan nagbawal; nin huli ta kun kita magpaduman kontra sainda an Kagurangnan ihuhulog kita pasiring sa saindang mga kamot; kun kaya kita mag-aandam sana kan satuyang sadire sa tahaw kan satuyang mga kadagaan, asin satuyang tiriponon an bilog nyatong armada na magkasararo, asin kita dae magpaduman kontra sainda, pero kita maghahalat hanggan sinda mag-arabot laban satuya; kun kaya habang an Kagurangnan nabubuhay, kun satuya ining gigibohon saiya ihuhulog sinda sa satuyang mga kamot.\n22 Asin ini nangyaring naglipas na sa ika-desisiyeteng taon, sa ikahuring tapos kan taon, an proklamasyon ni Lachoneus nakaabot na sa gabos na bilog na lalawgon nin kadagaan, asin saindang pinagkua an saindang mga kabayo, asin an saindang mga karuwahe, asin an saindang kabakahan, asin an bilog nindang mga kakarnerohan, asin an saindang mga kabakahan, asin an saindang butil, asin an bilog nindang pagsadire, asin nagmartsa sa paagi nin mga rinibo asin sa paagi nin mga manampulong mga rinibo, hanggan sinda gabos nakaabot sa lugar na pinagsabi na sinda dapat na magkatiripon kan saindang mga sadire na magkasararo, tanganing idepensa an saindang mga sadire laban sa saindang mga kaiwal.\n23 Asin an kadagaan na pinagsabi iyo an kadagaan nin Zarahemla, asin an kadagaan na yaon sa katahawan nin kadagaan nin Zarahemla asin kan kadagaan nin Masagana, iyo, sa linya na yaon sa katahawan kan kadagaan nin Masagana asin kadagaan nin Kalipungawan.\n24 Asin nagkaigwa nin grabe kadakul na rinibo na mga katawohan na pinag-apud na mga Nephita, na pinagtiripon an saindang mga sadire na magkasararo sa kadagaan na ini. Ngonian si Lachoneus nagkausa na sinda dapat na magtiripon kan saindang mga sadire na magkasararo sa kadagaan sa may parteng timog, nin huli sa dakulang sumpa na yaon sa kadagaan sa may parteng hiraga.\n25 Asin sinda nagkuta kan saindang mga sadire kontra sa saindang mga kaiwal; asin sinda nag-erok sa sarong kadagaan, asin sa sarong hawak, asin sinda natakot sa mga tataramon na pinagsabi ni Lachoneus, na tangani baya sinda nagsosolsol kan gabos nindang mga kasalan; asin sinda nagbugtak kan saindang mga pangadyeon panungod sa Kagurangnan nindang Diyos, na siya magliligtas sainda sa panahon na na saindang mga kaiwal magbaraba na kontra sainda sa pakikigiyera.\n26 Asin sinda nagmurondong gayo nin huli kan saindang mga kaiwal. Asin si Gidgiddoni nagkausa na sinda dapat na gumibo nin mga armas na panggiyera sa lambang klase, asin sinda dapat na makusog na may baluti, asin may mga panangga, asin may mga panhabay, na uyon sa manera kan saiyang instruksiyon.\n# posted by Unknown @ 5/01/2006 07:23:00 PM


Istorya ni Noe—Sarong Patanid Gikan sa Nakaagi\nSarong Patanid Gikan sa Nakaagi\nDai itutugot ni Jehova na rauton nin maraot na mga tawo an Paraiso. Mga katuod niya sana an maistar diyan. Ano an mangyayari sa maraot na mga tawo? Tanganing maaraman an simbag, pag-ulayan ta an totoong istorya manungod ki Noe. Si Noe nabuhay kaidtong rinibong taon na an nakaagi. Siya marahay na tawo na pirming naghihinguwang gibuhon an kabutan ni Jehova. Pero an ibang tawo digdi sa daga maraot an ginigibo. Kaya sinabihan ni Jehova si Noe na mapaabot siya nin baha tanganing laglagon an gabos na maraot na tawong idto. Sinabihan niya si Noe na gumibo nin arka tanganing siya saka an saiyang pamilya dai magadan pag-abot kan Baha.—Genesis 6:9-18.\nGinibo ni Noe asin kan saiyang pamilya an arka. Pinatanidan ni Noe an mga tawo na maabot an Baha, pero dai sinda nagdangog sa saiya. Nagpadagos sinda sa paggibo nin maraot. Kan matapos na an arka, ilinaog duman ni Noe an mga hayop, tapos luminaog man siya saka an saiyang pamilya. Dangan nagpaabot si Jehova nin makusugon na bagyo. Nag-uran nin 40 aldaw asin 40 banggi. Napano kan tubig an bilog na daga.—Genesis 7:7-12.\nNagadan an maraot na mga tawo, pero ilinigtas si Noe asin an saiyang pamilya. Ilinigtas sinda ni Jehova sa Baha asin pinaistar sa sarong daga na mayo na nin karatan. (Genesis 7:22, 23) Sinasabi kan Bibliya na sa giraray maabot an panahon na lalaglagon ni Jehova an mga habong gumibo kan tama. An marahay na mga tawo dai lalaglagon. Sinda mabubuhay sagkod lamang sa Paraisong daga.—2 Pedro 2:5, 6, 9.\nNgunyan dakul an naggigibo nin maraot. An kinaban pano nin problema. Pauruutrong isinusugo ni Jehova an saiyang mga Saksi para patanidan an mga tawo, pero dakul an habong magdangog sa mga tataramon ni Jehova. Habo nindang magbago. Habo nindang akuon an sinasabi nin Diyos manungod sa tama asin sala. Ano an mangyayari sa mga tawong ini? Mabago daw sinda pag-abot nin panahon? Dakul an dai na mabago. Maabot an panahon na an maraot na mga tawo lalaglagon asin dai na nuarin man mabubuhay giraray.—Salmo 92:7.\nAn daga dai lalaglagon; iyan gigibuhon na paraiso. An mga nagin katuod nin Diyos mabubuhay nin daing katapusan sa Paraiso digdi sa daga.—Salmo 37:29.


Arugon an Pagtubod Asin Pagigin Makinuyog ni Noe, Daniel, Asin Job | Pag-aadalan\nBASAHON SA Afrikaans Albanian Aleman Altai Alur American Sign Language Amharic Amis Angolan Sign Language Arabic Argentinean Sign Language Armenian Armenian (West) Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Bolivian Sign Language Boulou Brazilian Sign Language British Sign Language Bulgarian Cakchiquel (Western) Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Colombian Sign Language Costa Rican Sign Language Croatian Cuban Sign Language Czech Czech Sign Language Damara Dangme Danish Digor Douala Dutch Ecuadorian Sign Language Edo Efik English Esan Español Estonian Ewe Fijian Filipino Sign Language Finnish Finnish Sign Language Fon French Sign Language Ga Garifuna Georgian German Sign Language Greek Sign Language Griego Guarani Gujarati Gun Haitian Creole Hapon Hausa Hebreo Herero Hiligaynon Hindi Hiri Motu Honduras Sign Language Hungarian Hungarian Sign Language Ibanag Icelandic Igbo Iloko Indian Sign Language Indonesian Indonesian Sign Language Isoko Italian Sign Language Italiano Japanese Sign Language Jula Kabiye Kabuverdianu Kannada Kenyan Sign Language Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Sign Language Koreano Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Low German Luganda Lunda Luo Luvale Macedonian Malagasy Malawi Sign Language Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mexican Sign Language Mingrelian Mixe Mixtec (Guerrero) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Panamanian Sign Language Pangasinan Papiamento (Curaçao) Paraguayan Sign Language Persian Peruvian Sign Language Pidgin (Cameroon) Polish Polish Sign Language Ponapean Portuguese Portuguese (Portugal) Portuguese Sign Language Pranses Punjabi Quebec Sign Language Quechua (Ancash) Quechua (Bolivia) Romanian Romanian Sign Language Ruso Russian Sign Language Samoan Sango Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Sign Language Sranantongo Swahili Swahili (Congo) Swati Swedish Tagalog Taiwanese Sign Language Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Venezuelan Sign Language Vietnamese Waray-Waray Wolaita Xhosa Yoruba Zambian Sign Language Zande Zapotec (Isthmus) Zimbabwe Sign Language Zulu\n‘Si Noe, Daniel, asin Job ikakaligtas [sana] an saindang buhay huli kan saindang [katanusan].’—EZEQ. 14:14.\nKANTA: 89, 119\nSA ANONG MGA PAAGI MO HIHINGUWAHON NA ARUGON AN PAGTUBOD NI . . .\n1, 2. (a) Taano ta mapapakusog kita kan halimbawa ni Noe, Daniel, asin Job? (b) Ano an kamugtakan kaidto kan isurat ni Ezequiel an mga tataramon sa Ezequiel 14:14?\nMAY inaagihan ka daw na pagbalo, arog nin hilang, problema sa pinansiyal, o persekusyon? Kun minsan daw nasasakitan kang pagdanayon an saimong kaugmahan sa paglilingkod ki Jehova? Kun iyo, mapapakusog ka kan mga halimbawa ni Noe, Daniel, asin Job. Bako sindang perpekto, asin napaatubang sa kadaklan sa mga problemang inaatubang niyato, kaiba na an mga problemang nagsapeligro kan saindang buhay. Pero nagdanay sindang may integridad, kaya ibinilang sinda nin Diyos na mga arugan nin pagtubod asin pagigin makinuyog.—Basahon an Ezequiel 14:12-14.\n2 Isinurat ni Ezequiel sa Babilonya kan 612 B.C.E. * an mga tataramon kan satong temang teksto. (Ezeq. 1:1; 8:1) Madali na kaidto an ihinulang kalaglagan kan apostatang Jerusalem, na nangyari kan 607 B.C.E. Pipira sanang indibidwal duman an arog ni Noe, Daniel, asin Job na maimbod asin makinuyog, kaya binugtakan sinda nin tanda para sa kaligtasan. (Ezeq. 9:1-5) Kabilang sa sainda si Jeremias, Baruc, Ebed-melec, asin an mga Recabita.\n3 Arog man kaiyan ngunyan. An mga ibinibilang sana ni Jehova na mga daing katuyawan—arog ni Noe, Daniel, asin Job—an bubugtakan nin tanda para sa kaligtasan kun mag-abot na an katapusan kan presenteng sistemang ini nin mga bagay. (Kap. 7:9, 14) Kaya pag-ulayan niyato kun taano ta ginamit ni Jehova an mga lalaking idto bilang halimbawa nin katanusan. Mantang pinag-uulayan niyato an kada saro sa sainda, aramon ta (1) kun anong mga pagbalo an inatubang ninda asin (2) kun paano ta maaarog an saindang pagtubod asin pagigin makinuyog.\nSI NOE—MAIMBOD ASIN MAKINUYOG SA LAOG NIN SIYAM NA SIGLO\n4, 5. Anong mga pagbalo an inatubang ni Noe, asin taano ta pambihira an saiyang pakatagal?\n4 Mga pagbalong inatubang ni Noe. Kan panahon ni Enoc, na lolo sa tuhod ni Noe, grabe na karaot kan mga tawo. Nagtataram pa ngani sinda nin ‘nakakapanggirabong mga bagay’ tumang ki Jehova. (Jud. 14, 15) Asin nag-urog pa an kadahasan. Sa katunayan, kan panahon ni Noe, ‘napano nin kadahasan an daga.’ An maraot na mga anghel nagsulot nin pisikal na hawak, nagkua nin mga agom, asin nagkaigwa nin mabangis na mga aki. (Gen. 6:2-4, 11, 12) Pero napapalain si Noe sa sainda. ‘Si Noe nakakua nin biyaya sa mga mata ni Jehova. [Pinatunayan] niyang siya daing katuyawan sa [tahaw] kan saiyang mga [kakontemporanyo]. Si Noe naglakaw kaiba kan [tunay na] Diyos.’—Gen. 6:8, 9.\n5 Ano an ipinaparisa kan mga tataramon na iyan mapadapit sa matanos na lalaking si Noe? An saro iyo na dati nang maimbod na naglilingkod si Noe ki Jehova bago pa man an Baha, sa laog nin bako sanang mga 70 o 80 taon—an lawig nin buhay kan dakul ngunyan—kundi sa laog nin haros 600 na taon! (Gen. 7:11) Saka bakong arog sa sato ngunyan, mayo siyang mga kakongregasyon—o dawa pa ngani gayod mga tugang—na mararanihan niya para sa espirituwal na tabang. *\n6. Sa anong mga paagi nagpahiling si Noe nin pambihirang kusog nin buot?\n6 Hininguwa ni Noe na magin marahay na tawo, pero para sa saiya bako lang iyan an kaipuhan. Nagin man siyang makusog an buot na “parahulit nin katanusan,” na sinasabi sa iba an dapit sa saiyang pagtubod ki Jehova. (2 Ped. 2:5) “Paagi sa pagtubod na ini kinondenar niya an kinaban,” an isinurat ni apostol Pablo. (Heb. 11:7) Kaya siguradong tinuya asin kinontra si Noe kan mga tawo, asin tibaad may mga naghuma pa ngani na kulgan siya. Pero dai siya natakot sa sainda. (Tal. 29:25) Imbes, igwa siya kan kusog nin buot na itinatao ni Jehova sa saiyang maimbod na mga lingkod.\n7. Kan ginigibo ni Noe an arka, anong mga kadipisilan an inatubang niya?\n7 Pagkatapos nin labing limang siglo nin maimbod na paglilingkod ni Noe sa Diyos, sinabi ni Jehova sa saiya na gumibo nin arka para iligtas an mga tawo asin hayop. (Gen. 5:32; 6:14) Kun iisip-isipon, masakiton na asignasyon iyan—bako sana kun dapit sa paggibo kan arka! Siguradong inasahan na ni Noe na huli sa asignasyon na iyan, lalo siyang tutuyaon asin pepersegiron kan mga tawo. Pero nagtubod siya asin nagkuyog ki Jehova. ‘Siring [nanggad] an ginibo ni Noe.’—Gen. 6:22.\n8. Paano ipinahiling ni Noe na nagtitiwala siya na tatabangan siya ni Jehova na masustentuhan an saiyang pamilya?\n8 An pagsustento sa pamilya an saro pang kadipisilan na inatubang ni Noe. Bago an Baha, kaipuhan kan mga tawo na mas magmaigot sa pagtanom para may kakanon, asin siguradong iyo man si Noe. (Gen. 5:28, 29) Sa ibong kaiyan, isinentro niya an saiyang buhay sa Diyos bako sa paghanap nin materyal na mga pangangaipo. Dawa kaidtong ginigibo niya an arka, na posibleng luminawig nin 40 o 50 taon, nagdanay siyang nakapokus sa espirituwal na mga bagay. Asin padagos siyang nakapokus diyan sa laog nin 350 pang taon pagkatapos kan Baha. (Gen. 9:28) Marahayon nanggad siyang halimbawa nin pagtubod asin pagigin makinuyog!\n9, 10. (a) Paano niyato maaarog an kaimbudan asin pagigin makinuyog ni Noe? (b) Sa ano ka makakasigurado kun determinado mong sinusunod an mga pagbuot ni Jehova?\n9 Kun paano ta maaarog an pagtubod asin pagigin makinuyog ni Noe. Magigibo ta iyan paagi sa pagsuportar sa katanusan nin Diyos, pagdadanay na bakong kabtang kan kinaban ni Satanas, asin pirming pag-inot sa intereses kan Kahadian. (Mat. 6:33; Juan 15:19) Iyo, dai ta man talaga linalauman na uuyunan kan kinaban an paagi niyato nin pamumuhay. Sa katunayan, dawa ngunyan, nagkaigwa nin negatibong mga reaksiyon sa nagkapirang kadagaan huli sa desidido niyatong pagsunod sa mga pagbuot nin Diyos—halimbawa, kun dapit sa pag-agom asin seksuwal na moralidad. (Basahon an Malaquias 3:17, 18.) Pero arog ni Noe, may takot kita ki Jehova, bakong sa tawo. Aram tang siya sana an makakatao sa sato nin buhay na daing katapusan.—Luc. 12:4, 5.\n10 Pero kumusta man sa parte mo? Padagos ka daw na ‘malakaw kaiba nin Diyos,’ dawa kun tinutuya o kinikritika ka kan iba o kun nababalo an pagtitiwala mo sa saimong Paratao huli sa masakit na pagbuhay? Kun inaarog mo an pagtubod asin pagigin makinuyog ni Noe, makakasigurado ka na dai ka papabayaan ni Jehova.—Fil. 4:6, 7.\nSI DANIEL—MAIMBOD ASIN MAKINUYOG DAWA NASA MARAOT NA SIYUDAD\n11. Anong darakulang pagbalo an napaatubang ki Daniel asin sa tulo niyang kairiba sa Babilonya? (Hilingon an ritrato sa kapinunan kan artikulo.)\n11 Mga pagbalong napaatubang ki Daniel. Nabuhay si Daniel bilang bihag sa Babilonya, sarong siyudad na lakop an idolatriya asin espiritismo. Dugang pa, minemenos kan mga Babilonyo an mga Judio, asin tinutuya bako sana sinda kundi an saindang Diyos, si Jehova. (Sal. 137:1, 3) Siguradong makulog ini sa buot kan maimbod na mga Judio arog ni Daniel! Saka huling sasanayon siya asin an tulo niyang kairiba—si Hananias, Misael, asin Azarias—na maglingkod sa hadi, inoobserbaran kan mga tawo an gabos nindang ginigibo. Linalauman man na kakakanon ninda an mga kinakakan kan hadi. Sa katunayan, nagin isyu an kakanon huling habo ni Daniel na ‘madigtaan [an saiyang sadiri kan mga] kakanon kan hadi.’—Dan. 1:5-8, 14-17.\n12. (a) Ano an marahayon na mga kuwalidad ni Daniel? (b) Ano an paghiling ni Jehova ki Daniel?\n12 An sarong dai risang pagbalo ki Daniel posibleng may koneksiyon sa pambihirang mga abilidad niya, na huli kaiyan natawan siya nin espesyal na mga pribilehiyo. (Dan. 1:19, 20) Pero imbes na magin arogante asin gumawi na garo siya an pirming tama, nagdanay siyang mapakumbaba, na pirming itinatao ki Jehova an onrang maninigo sa Saiya. (Dan. 2:30) Sa katunayan, hoben pa kaidto si Daniel kan sambiton siya ni Jehova kaiba ni Noe asin Job bilang marahayon na mga halimbawa nin katanusan. Napasala daw si Jehova sa pagtitiwala niya ki Daniel? Dai nanggad! Nagdanay na maimbod asin makinuyog si Daniel sagkod sa kagadanan. Sa katunayan, posibleng marhay na madali nang magsanggatos an edad ni Daniel kaidto kan sabihon sa saiya kan anghel ni Jehova an nakakapakusog na mga tataramon: “O Daniel, ika na pinapahalagahan na marhay.”—Dan. 10:11, NW.\n13. Paano nagin bendisyon si Daniel sa saiyang mga kapwa Judio?\n13 Sa suporta ni Jehova, nagin halangkaw na opisyal si Daniel, inot sa Imperyo nin Babilonya dangan sa Imperyo nin Medo-Persia. (Dan. 1:21; 6:1, 2) Posibleng minaniobra ni Jehova an mga pangyayari tanganing magin bendisyon si Daniel sa saiyang mga kahimanwa, arog kaidto ni Jose sa Ehipto asin ni Ester saka Mardokeo sa Persia. * (Dan. 2:48) Siguradong naranga nanggad an mga Judiong bihag, kaiba na si Ezequiel, na mahiling na kontrolado ni Jehova an mga bagay-bagay!\nMahalagang marhay sa paghiling ni Jehova an mga nagdadanay na may integridad sa saiya (Hilingon an parapo 14, 15)\n14, 15. (a) Ano an pagkakaagid kan panahon niyato asin kan panahon na kinabuhayan ni Daniel? (b) Ano an manunudan kan mga magurang ngunyan sa mga magurang ni Daniel?\n14 Kun paano ta maaarog an pagtubod asin pagigin makinuyog ni Daniel. Sa ngunyan, namumuhay kitang garo baga mga dayuhan sa kinaban na lakop an palsong pagsamba asin biribid an pamantayan sa moral huli sa impluwensiya kan Dakulang Babilonya, an pambilog na kinaban na imperyo nin palsong relihiyon, na “istaran nin mga demonyo.” (Kap. 18:2) Huli kaiyan, napapalain kita asin tinutuya pa ngani. (Mar. 13:13) Kaya arog ni Daniel, rumani kita ki Jehova, an satuyang Diyos. Kun mapakumbaba asin masinunod kitang nagtitiwala sa saiya, magigin mahalagang marhay man kita sa paghiling niya.—Hag. 2:7.\n15 May manunudan an mga magurang sa halimbawa kan mga magurang ni Daniel. Taano? Lakop kaidto an karatan sa Juda kan aki pa si Daniel, pero nagdakula si Daniel na may pagkamuot sa Diyos. Siyempre, dai man ini mangyayari nin basta sana. Ipinapahiling kaini na marahay an nagin pagsasanay sa saiya kan saiyang mga magurang. (Tal. 22:6) Maski an pangaran ni Daniel, na an kahulugan “An Diyos an Hukom Ko,” nagpaparisa na may takot sa Diyos an saiyang mga magurang. Kaya mga magurang, dai sumuko sa pagtukdo sa saindong mga aki, imbes mapasensiya sindang tukduan. (Efe. 6:4) Mamibi kaiba ninda asin para sa sainda. Kun hinihinguwa nindong itadom sa saindang puso an katotoohan, abunda kamong bebendisyunan ni Jehova.—Sal. 37:5.\nSI JOB—MAIMBOD ASIN MAKINUYOG MAYAMAN MAN SIYA O POBRE\n16, 17. Anong mga pagbabago an napaatubang ki Job kan siya (a) mayaman asin iginagalang? (b) nagsasakit?\n16 Mga pagbalong napaatubang ki Job. Nag-agi si Job nin dakulang mga pagbabago sa saiyang buhay. Bago nag-abot an mga pagbalo, siya an ‘pinakadakula sa gabos na mga taga Subangan.’ (Job 1:3) Mayaman siya, bantog, saka iginagalang na marhay. (Job 29:7-16) Pero, sa ibong kan gabos na iyan, dai nagin sobra an paghiling ni Job sa sadiri o inisip na dai niya kaipuhan an Diyos. Sa katunayan, inapod siya ni Jehova na “sakong lingkod.” Sinabi pa niya: “[Siya] lalaking daing katuyawan asin tanos, na natatakot sa Diyos asin naglilikay sa maraot.”—Job 1:8, NW.\n17 Sa haliputon sanang panahon, biglang nagbago an buhay ni Job. Nagin pobre siyang marhay asin nawaran na nin ganang mabuhay. Aram niyato na an kawsa kaiyan iyo an parapakaraot na si Satanas, na sinahutan si Job na nagsasamba daa sana ini sa Diyos huli sa makasadiring mga dahilan. (Basahon an Job 1:9, 10.) Dai binaliwala ni Jehova an marauton na sahot na iyan. Imbes, tinawan niya nin oportunidad si Job na patunayan an saiyang integridad, asin ipahiling na an motibo niya sa pagsamba sinsero asin bakong makasadiri.\n18. (a) Ano an hinahangaan mo sa integridad ni Job? (b) Ano an manunudan niyato dapit ki Jehova sa pagtratar niya ki Job?\n18 Naggibo si Satanas nin sunod-sunod asin maringis na mga pag-atake ki Job, mala ta naisip ni Job na sa Diyos hali an mga iyan. (Job 1:13-21) Dangan nag-abot an tulong sagin pararanga asin nagtaram nin makukulog na tataramon, na pinapaluwas na pinapadusahan nin Diyos si Job huli ta maraot ini! (Job 2:11; 22:1, 5-10) Pero, pinagdanay ni Job an saiyang integridad. Iyo, may mga pabigla-biglang nasabi si Job, pero nasabutan siya ni Jehova huling aram niya an kulog na namamatian kaini. (Job 6:1-3) Nahiling ni Jehova na nungka Siyang tinalikdan ni Job sa ibong kan mga pag-atake asin pang-iinsulto sa saiya na si Satanas an may pakana. Kan tapos na an mga pagbalo, tinawan ni Jehova si Job nin doble kan mga bagay na igwa siya kaidto bago mag-abot an mga pagbalo, saka pinalawig Niya nin 140 pang taon an buhay ni Job. (Sant. 5:11) Sagkod na siya magadan, padagos niyang itinao ki Jehova an saiyang eksklusibong debosyon. Paano niyato iyan naaraman? Kan isurat ni Ezequiel an mga tataramon kan temang teksto niyato, ginatos na taon nang gadan kaidto si Job.\n19, 20. (a) Paano niyato maaarog an pagtubod asin pagigin makinuyog ni Job? (b) Sa satong pagtratar sa iba, paano niyato maaarog an pagigin mapagmalasakit nin Diyos?\n19 Kun paano ta maaarog an pagtubod asin pagigin makinuyog ni Job. Ano man an satuyang kamugtakan, pirmi lugod na si Jehova an magin priyoridad ta sa satong buhay, na lubos na nagtitiwala asin nagkukuyog sa saiya nin bilog na puso. Iyo, kumpara ki Job mas dakul kitang dahilan na gibuhon iyan! Pag-isipan ini: Dakul na an aram ta dapit ki Satanas asin sa saiyang mga pakana. (2 Cor. 2:11) Paagi sa Bibliya, lalo na sa libro nin Job, naaraman niyato kun taano ta tinutugutan nin Diyos an pagsakit. Sa hula ni Daniel, nasabutan niyato na an Kahadian nin Diyos sarong pambilog na kinaban na gobyerno sa irarom kan pamamahala ni Cristo Jesus. (Dan. 7:13, 14) Saka aram niyato na madali nang permanenteng tapuson kan Kahadian na ini an gabos na kasakitan.\n20 Idinuduon man kan eksperyensiya ni Job kun taano ta kaipuhan niyatong magpahiling nin pagmalasakit sa satuyang mga kapwa Kristiyano na tibaad napapaatubang sa mga kasakitan. Arog ni Job, tibaad makapagtaram man sinda kun minsan nin pabigla-bigla. (Par. 7:7) Imbes na husgaran, sabuton niyato sinda asin pagmalasakitan. Paagi kaini, inaarog niyato an satuyang mamumuton asin mahihirakon na Ama, si Jehova.—Sal. 103:8.\n‘PAPAKUSUGON KAMO’ NI JEHOVA\n21. Paano nagin totoo sa buhay ni Noe, Daniel, asin Job an mga tataramon sa 1 Pedro 5:10?\n21 Si Noe, Daniel, asin Job nabuhay sa magkakaibang panahon asin magkakalain na marhay an saindang kamugtakan, pero natagalan ninda gabos an mga pagbalong napaatubang sa sainda. Ipinapagirumdom sa sato kan istorya kan saindang buhay an mga tataramon na isinurat ni apostol Pedro: “Pagkatapos nindong magsakit nin dikit na panahon, an Diyos na pano nin daing kapantay na kabuutan, . . . iyo mismo an makumpleto kan saindong pagsasanay. Paparigunon niya kamo, papakusugon niya kamo, ibubugtak niya kamo sa masarig na pundasyon.”—1 Ped. 5:10.\n22. Ano an pag-uulayan ta sa sunod na artikulo?\n22 Paagi sa ipinasabong na mga tataramon sa 1 Pedro 5:10, sinisigurado sa sato ni Jehova na papakusugon niya an saiyang mga lingkod. Aplikado man iyan sagkod sa panahon niyato. Gusto niyato gabos na pakusugon kita ni Jehova asin magdanay na marigon sa satong pagsamba. Kaya, gusto tang arugon an pagtubod asin pagigin makinuyog ni Noe, Daniel, asin Job! Arog kan maaaraman niyato sa sunod na artikulo, napagdanay ninda an saindang integridad huling talagang midbid ninda si Jehova. Sa katunayan, ‘[nasabutan] ninda an gabos na bagay’ na hinagad niya sa sainda. (Tal. 28:5) Magigibo man niyato iyan.\n^ par. 2 Dinara si Ezequiel bilang bihag kan 617 B.C.E. Isinurat an Ezequiel 8:1–19:14 “kan ikaanom na taon” kan pagkabihag saiya, o kan 612 B.C.E.\n^ par. 5 Si Lamec, an ama ni Noe na may takot sa Diyos, nagadan mga limang taon bago an Baha. Kun buhay pa an ina asin mga tugang ni Noe kan mag-abot an Baha, malinaw na dai sinda nakaligtas.\n^ par. 13 Arog ni Daniel, posibleng nagin bendisyon man an tulo niyang kairiba, na tinawan man nin mga katungdan na may awtoridad.—Dan. 2:49.\nI-share I-share Arugon an Pagtubod Asin Pagigin Makinuyog ni Noe, Daniel, Asin Job


An Ginibong Paagi nin Diyos Tanganing Iligtas an Katawuhan\nBASAHON SA Afrikaans Albanian Aleman Amharic Arabic Armenian Aymara Azerbaijani Azerbaijani (Cyrillic) Bicol Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Dangme Danish Dutch Efik Español Estonian Ewe Finnish Ga Georgian Griego Guarani Haitian Creole Hapon Hiligaynon Hungarian Icelandic Igbo Iloko Indonesian Ingles Italiano Kazakh Kikuyu Kinyarwanda Kirghiz Kirundi Koreano Lingala Lithuanian Luo Malagasy Maltese Myanmar Ngabere Norwegian Nzema Polish Portuguese Pranses Quechua (Bolivia) Romanian Ruso Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Sranantongo Swahili Swedish Tagalog Tahitian Thai Tigrinya Tsonga Turkish Twi Ukrainian Uruund Vietnamese Wayuunaiki Xhosa Yoruba Zulu\nTEMA SA COVER | ANO AN MENSAHE KAN BIBLIYA?\nNanuga an Diyos sa maimbod na si Abraham na an ihinulang “banhi” magikan ki Abraham. Paagi sa banhing iyan, an mga tawo kan gabos na nasyon magkakamit nin mga bendisyon. (Genesis 22:18) Pag-abot nin panahon, an makuapo ni Abraham na si Jacob buminalyo sa Ehipto, na duman duminakula an pamilya kaini asin nagin an suanoy na nasyon nin Israel.\nKan huri, inuripon kan mapang-aping Paraon nin Ehipto an mga Israelita sagkod na ibinangon nin Diyos an propetang si Moises, na guminiya sa nasyon nin Israel paluwas sa Ehipto paagi sa milagrosong pagbanga sa tubig kan Dagat na Pula. Dangan, tinawan nin Diyos an Israel nin mga ley, kaiba an Sampulong Tugon, tanganing giyahan asin protektaran sinda. Espesipikong sinambit sa mga ley na iyan an mga dulot para sa kapatawadan nin mga kasalan. Pinasabngan nin Diyos si Moises na sabihan an Israel na mapadara Siya sa sainda nin saro pang propeta. An propetang iyan an magigin ipinanugang “banhi.”\nPakalihis nin labing 400 na taon, nanuga an Diyos ki Hading David na an saro na maabot, an “banhi” na ihinula sa Eden, mamamahala sa kahadian na magdadanay sagkod lamang. An sarong iyan an magigin Mesiyas, an Paraligtas na ninombrahan nin Diyos para iligtas an katawuhan asin ibalik an Paraiso sa daga.\nPaagi ki David asin sa iba pang mga propeta, dikit-dikit na ihinayag nin Diyos an manungod sa Mesiyas. Ihinula ninda na siya magigin mapakumbaba saka mabuot asin na sa pamamahala niya an gutom, inhustisya, asin giyera mawawara na. An gabos na tawo magkakaigwa nin matuninong na relasyon sa lambang saro pati na sa mga hayop. An hilang, pagsakit, asin kagadanan—na nungkang nagin kabtang kan orihinal na katuyuhan nin Diyos—mawawara na, asin an mga gadan mabubuhay liwat digdi sa daga.\nIhinula nin Diyos paagi ki propeta Miqueas na an Mesiyas mamumundag sa Betlehem. Paagi man ki propeta Daniel, ihinula nin Diyos na an Mesiyas gagadanon. Pero bubuhayon nin Diyos an Mesiyas hali sa mga gadan asin nonombrahan ini bilang Hadi sa langit. Nahiling man ni Daniel antes pa na sa katapos-tapusi, permanenteng sasalidahan kan Kahadian kan Mesiyas an gabos na iba pang gobyerno. Nag-abot daw talaga an Mesiyas siring sa ihinula?\n—Basado sa Genesis kapitulo 22-50, Exodo, Deuteronomio, 2 Samuel, Salmo, Isaias, Daniel, Miqueas, Zacarias 9:9.\nAN BANAL NA PANGARAN NIN DIYOS\nYaon sa Genesis 2:4 an inot na pagkasambit sa Bibliya kan pangaran na Jehova. An daing kaagid na pangaran na iyan naglataw nin mga 7,000 na beses sa mga manuskrito kan orihinal na lengguwahe kan Banal na Kasuratan. An kahulugan kaiyan—na “Pinangyayari Niyang Magin”—nag-aasegurar sa sato na kayang-kaya nin Diyos na utubon an gabos na katuyuhan asin panuga niya.


CHO nagdestino mga health workers sa escuelas publica\nHuli sa kawaran nin medical personnel sa mga escuelas publica sa Ciudad nin Naga, an City Health Office (CHO) kan lokal na gobierno iyo na an madestino nin mga health workers sa treinta y nieve (39) mga escuelahan sa ciudad sa elementarya asin sa segundarya.\nSi Dr. Vito ‘Butch’ Borja, City Health Officer nagsabi na an Ciudad nin Naga iyo an pinakapremiro sa Filipinas na magdestino nin health workers sa mga escuelahan asin an saindang sueldo papasanon kan lokal na gobierno.\nVeinte siete nang mga health workers an pigdestino alagad si kakulangan na sampulo nakatalaan kompletohon ngonian na bulan pakatapos sana kan election ban.\nKadakle sa sainda nagtrabajo na sa mga barangay, may nakatapos na nin midwifery alagad nag-agi sinda sa seminar asin training kan CHO kan saindang trabajo sa klinika kan escuelahan, sabi pa ni Borja.\nPuon kan burokasan nin klase an lambang escuelahan igwa nang klinika na may destinong health workers nganing kun igwang mga nalugadan, na-aksidente asin iba pang emerhenciang pasyente malalapatan tolos sinda nin bulong antes mag-abot an ambulancia kun kinakaipuhan darahon sa hospital.\nBako lang mga estudiantes maging paratukdo o empleados kan sarong public school puedeng magdulok sa klinika kan health workers.\nIgwa nang mga gamit medikal, bulong, clinic bed asin iba pang emergency kit alagad sa mga masunod na bulan kun ubos na an suplay puedeng magtabang naman an escuelahan.\nSinda iyo an mapaabot tolos nin report sa CHO kun igwang nabungkaras na helang na kaipuhan ma-aksyonan kan ciudad.\nSinabi pa kan City Health Officers, na antes pa kan burokasan nin klase kan Hunyo 3 an saindang opisina nagconducir nin mga fogging operations sa mga escuelahan nganing makalikay an mga estudiantes sa helang na dengue.\nSa pinakahuring caso kan dengue nagbaba na an saindang alert level sa tabang nin mga health workers, mga ginibong clean-up drive nganing mawara an pigsusugokan kan dengueng namok.\nAlagad nagpatanid man giraray an CHO mantang panahon naman nin tag-uran yaon naman an mga tubig sa kapalibotan na puedeng estaran nin namok asin dapat ipadagos giraray an inaapod na 4:00 o’clock habit sa mga barangay. (dpa)


Gumibo nin Hustisya Asin Katanosan, Maglakaw Kaiba nin Dioa | Rumani\n“Gumibo Ka nin Hustisya” sa Paglakaw sa Kaibahan nin Dios\n1-3. (a) Taano ta may utang na boot kita ki Jehova? (b) Anong balos an hinahagad sa sato kan satong mamomoton na Parasalbar?\nIMAHINARA na kamo nalalaom sa sarong barkong nalulunod. Kan sa paghona nindo mayo na nin paglaom, nag-abot an sarong parasalbar asin binutong kamo pasiring sa kaligtasan. Abaa an pakaginhawa nindo mantang irinarayo kamo sa peligro kan parasalbar nindo asin sinasabi: “Ligtas ka na”! Dai daw kamo makakamate nin utang na boot sa tawong iyan? Sa totoo nanggad na sentido, magigin utang nindo sa saiya an saindong buhay.\n2 Sa nagkapirang bagay, iiniilustrar kaini an ginibo ni Jehova para sa sato. Daing duwa-duwa na kita may utang na boot sa saiya. Total, itinao nia an probisyon na pantubos, na pinagigin posible na kita makasalbar sa kapangyarihan nin kasalan asin kagadanan. Ligtas an pagmate niato sa pakaaram na sagkod na kita naggigibo nin pagtubod sa mahalagang marhay na atang na iyan, pinatatawad an satong mga kasalan, asin segurado an satong daing sagkod na ngapit. (1 Juan 1:7; 4:9) Arog kan nasabotan niato sa Kapitulo 14, an pantubos kadarudakulaing kapahayagan kan pagkamoot asin hustisya ni Jehova. Ano an maninigong magin reaksion niato?\n3 Tama na pensaron kun ano an balos na hinahagad sa sato kan sato mismong mamomoton na Parasalbar. Sinasabi ni Jehova paagi sa propetang si Miqueas: “Sinabihan ka nia, O daganon na tawo, kun ano an marahay. Asin anong balos an hinahagad sa saimo ni Jehova kundi na gumibo ka nin hustisya asin mamoot sa kabootan asin na magin hababa an boot sa paglakaw sa kaibahan kan saimong Dios?” (Miqueas 6:8) Mangnoha na saro sa mga balos na hinahagad sa sato ni Jehova iyo na kita ‘gumibo nin hustisya.’ Paano niato iyan magigibo?\nSunodon an “Tunay na Katanosan”\n4. Paano niato naaaraman na inaasahan ni Jehova na kita mamuhay kaoyon kan saiyang matanos na mga pamantayan?\n4 Inaasahan ni Jehova na kita mamuhay sono sa mga pamantayan nia sa tama asin sala. Mantang an mga pamantayan nia may hustisya asin matanos, sinusunod niato an hustisya asin katanosan kun kita nagkukuyog dian. “Pag-adal kamong gumibo nin marahay; hanapa nindo an hustisya,” sabi kan Isaias 1:17. Pinakasasadol kita kan Tataramon nin Dios na “hanapa nindo an katanosan.” (Sofonias 2:3) Sinasadol man kita kaiyan na “magsolog kan bagong personalidad na linalang segun sa kabotan nin Dios sa tunay na katanosan.” (Efeso 4:24) An tunay na katanosan—tunay na hustisya—minarayo sa kadahasan, pagkamaati, asin inmoralidad, ta an mga ini naglalapas sa banal.—Salmo 11:5; Efeso 5:3-5.\n5, 6. (a) Taano ta bakong magabat para sa sato na kumuyog sa mga pamantayan ni Jehova? (b) Paano ipinaheheling kan Biblia na an pagsunod sa katanosan prosesong nagpapadagos?\n5 Magabat daw para sa sato na kumuyog sa matanos na mga pamantayan ni Jehova? Bako. An puso na nadadagkang rumani ki Jehova dai nasusurang sa saiyang mga kahagadan. Huli ta namomotan niato an satong Dios asin an gabos manongod sa saiya, gusto niatong mamuhay sa paagi na nasosonoan nia. (1 Juan 5:3) Girumdoma na si Jehova “namomoot nanggad sa matanos na mga gibo.” (Salmo 11:7) Tangani na talagang maarog niato an hustisya, o katanosan, nin Dios, dapat na kamotan niato an namomotan ni Jehova asin ikaongis an ikinaoongis nia.—Salmo 97:10.\n6 Bakong pasil para sa mga tawong bakong sangkap na sumunod sa katanosan. Dapat na hubaon niato an daan na personalidad kaiba an makasalan na mga gibo kaiyan asin isolog an bago. Sinasabi kan Biblia na an bagong personalidad “binabago” paagi sa tamang kaaraman. (Colosas 3:9, 10) An tataramon na “binabago” nagpaparisa na an pagsolog kan bagong personalidad prosesong nagpapadagos, saro na nagkakaipo nin utitok na paghihingoa. Gurano man kita magmaigot na gumibo kan tama, may mga beses na huli sa satong pagigin makasalan nagkakasala kita sa isip, tataramon, o gibo.—Roma 7:14-20; Santiago 3:2.\n7. Ano an maninigong magin punto de vista niato sa mga kaolangan sa satong mga paghihingoa na sunodon an katanosan?\n7 Ano an maninigong magin punto de vista niato sa mga kaolangan sa satong mga paghihingoa na sunodon an katanosan? Siempre, habo niatong inaan an pagkaseryoso nin kasalan. Kadungan kaiyan, dapat na nungka kitang sumuko, na iniisip na huli sa satong mga pagkukulang alangan na kitang maglingkod ki Jehova. Guminibo nin probisyon an maugayon niatong Dios tanganing ikabalik sa pabor nia an mga odok na nagsosolsol. Pensara an nakapakokosog liwat sa boot na mga tataramon ni apostol Juan: “Isinusurat ko sa saindo an mga bagay na ini tanganing dai kamo makaginibo nin kasalan.” Alagad idinagdag nia sa realistikong paagi: “Pero, kun an siisay man makaginibo nin kasalan [huli sa minanang pagkabakong sangkap], igwa kita nin paratabang sa Ama, si Jesu-Cristo.” (1 Juan 2:1) Iyo, itinao ni Jehova an probisyon na atang na pantubos ni Jesus tangani na makapaglingkod kita sa Saiya sa makawiwiling paagi sa ibong kan satong pagigin makasalan. Dai daw kita pinahihiro kaiyan na magmawot na gibohon an pinakamakakaya niato tanganing mapanigoan si Jehova?\nAn Maogmang Bareta Asin an Hustisya nin Dios\n8, 9. Paano ipinaheheling kan pagbalangibog kan maogmang bareta an hustisya ni Jehova?\n8 Magigibo niato an hustisya—sa katunayan, maaarog niato an hustisya nin Dios—paagi sa lubos na pakikikabtang sa paghuhulit kan maogmang bareta kan Kahadean nin Dios sa iba. Ano an koneksion kan hustisya ni Jehova asin kan maogmang bareta?\n9 Dai tataposon ni Jehova an maraot na sistemang ini na dai nguna ipinatatao an patanid. Sa hula nia manongod sa mangyayari durante kan panahon kan katapusan, sinabi ni Jesus: “Sa gabos na nasyon an maogmang bareta kaipuhan na ikahulit nguna.” (Marcos 13:10; Mateo 24:3) An paggamit kan tataramon na “nguna” nagpaparisa na may ibang mga mangyayari kasunod kan pambilog na kinaban na paghuhulit. Kaiba sa mga mangyayaring iyan an ihinulang dakulang kahorasaan, na mangangahulogan nin kalaglagan para sa mga maraot asin maandam kan dalan para sa pag-abot kan matanos na bagong kinaban. (Mateo 24:14, 21, 22) Tunay nanggad, mayo nin makakasahot ki Jehova na daing hustisya sa mga maraot. Paagi sa pagpatao kan patanid, tinatawan nia an mga siring nin igong oportunidad na magbakle asin kun siring dai malaglag.—Jonas 3:1-10.\nIpinaheheling niato an diosnon na hustisya kun mayong pagpaorog na ipinaaabot niato sa iba an maogmang bareta\n10, 11. Paano an pakikikabtang niato sa paghuhulit kan maogmang bareta nagpapabanaag nin diosnon na hustisya?\n10 Paano ipinababanaag kan satong paghuhulit kan maogmang bareta an diosnon na hustisya? Enot sa gabos, tama sana na gibohon niato an satong makakaya na tabangan an iba na magkamit nin kaligtasan. Pensara giraray an ilustrasyon nin pagkasalbar sa barkong nalulunod. Kun ligtas na sa sarong lantsa-salbabida, segurado na gusto nindong tabangan an iba na yaon pa sa tubig. Kaagid kaiyan, may obligasyon kita sa mga naglalapigot pa sa “katubigan” kan maraot na kinaban na ini. Totoo, dakol an habo sa mensahe niato. Alagad sagkod na nagpapadagos na mapasensia si Jehova, may paninimbagan kita na tawan sinda kan oportunidad na “makapagsolsol” asin sa siring makalinya sa mga magkakamit nin kaligtasan.—2 Pedro 3:9.\n11 Sa paghuhulit kan maogmang bareta sa gabos niatong manuparan, ipinaheheling niato an hustisya sa saro pang importanteng paagi: Nagpapaheling kita nin dai pagpaorog. Girumdoma na “an Dios daing ipinaoorog, kundi sa lambang nasyon an tawo na natatakot sa saiya asin naggigibo nin katanosan saiyang inaako.” (Gibo 10:34, 35) Tangani na maarog niato an Saiyang hustisya, dapat na dai niato hokoman na tolos an mga tawo. Imbes, maninigo na ipaabot niato an maogmang bareta sa iba ano man an saindang rasa, posisyon sa sosyedad, o pinansial na kamugtakan. Sa siring, tinatawan niato an gabos na gustong maghinanyog nin oportunidad na magdangog asin maghimate sa maogmang bareta.—Roma 10:11-13.\nKun Paano Niato Tinatratar an Iba\n12, 13. (a) Taano ta dai kita maninigong magin listong hokoman an iba? (b) Ano an kahulogan kan konseho ni Jesus na “dai na kamo maghokom” asin “dai na kamo magkondenar”? (Helingon man an nota sa ibaba.)\n12 Magigibo man niato an hustisya paagi sa pagtratar sa iba arog kan pagtratar ni Jehova sa sato. Madalion na maghokom sa iba, na tinatatsaran an mga sala ninda asin kinukuestion an mga motibo ninda. Alagad siisay sa sato an gugustohon na pakasiyasaton ni Jehova an satong mga motibo asin pagkukulang sa daing herak na paagi? Bakong arog kaiyan an pagtratar sa sato ni Jehova. Nagkomento an salmista: “Kun mga sala an saimong binabantayan, O Jah, O Jehova, siisay an makatitindog?” (Salmo 130:3) Dai daw kita nagpapasalamat na ginugusto kan satong may hustisya asin maheherakon na Dios na dai pagparaintindihon an satong mga pagkukulang? (Salmo 103:8-10) Kun siring, paano niato maninigong trataron an iba?\n13 Kun nasasabotan niato an pagkamaheherakon kan hustisya nin Dios, dai kita magigin listong maghokom sa iba sa mga bagay na mayo man talagang labot sa sato o daing gayo mahalaga. Sa saiyang Sermon sa Bukid, nagpatanid si Jesus: “Dai na kamo maghokom tanganing dai man kamo hokoman.” (Mateo 7:1) Segun sa salaysay ni Lucas, idinagdag ni Jesus: “Dai na kamo magkondenar, asin dai kamo sa ano man na paagi kokondenaron.” * (Lucas 6:37) Ipinaheling ni Jesus an pakaaram nia na an mga tawong bakong sangkap may tendensia na magin mapaghokom. An siisay man sa mga naghihinanyog sa saiya na may ugaleng daing herak na hokoman an iba dapat na ipondo iyan.\n14. Sa anong mga dahelan na dapat na kita ‘dai na maghokom’ sa iba?\n14 Taano ta dapat na kita ‘dai na maghokom’ sa iba? Primero, limitado an satong autoridad. Ipinagigirumdom sa sato kan disipulong si Santiago: “Igwa nin saro na paratao nin ley asin hokom”—si Jehova. Kaya deretso sa punto na ihinahapot ni Santiago: “Siisay ka na maghohokom sa saimong kapwa?” (Santiago 4:12; Roma 14:1-4) Dugang pa, huli sa satong pagigin makasalan madalion na magin bakong makatanosan an satong mga paghokom. An dakol na aktitud asin motibo—kaiba an prehuwisyo, nakolgan na amor-propio, pag-imon, asin pagpakangmatanos—puedeng makaraot sa pagheling niato sa kapwa. May iba pa kitang limitasyon, asin an paghorophorop kan mga ini maninigong makapogol sa sato sa pagigin listong magtatsar sa iba. Dai niato nababasa an puso; ni kaya man niatong aramon an gabos na personal na kamugtakan nin iba. Kun siring, siisay kita na mabintang nin salang mga motibo sa mga kapagtubod o matatsar sa mga paghihingoa ninda sa paglilingkod sa Dios? Abaa kamas marahay na arogon si Jehova paagi sa paghanap kan marahay sa satong mga tugang na lalaki asin babae imbes na magkonsentrar sa saindang mga pagkukulang!\n15. Anong mga tataramon asin pagtratar an mayong lugar sa tahaw kan mga nagsasamba sa Dios, asin taano?\n15 Kumusta man an mga miembro kan satong pamilya? Makamomondo nanggad, sa kinaban ngonyan an nagkapira sa pinakadaing herak na paghokom ginigibo sa maninigo kutana na magin sirongan na may katoninongan—an harong. Bakong pambihira na mabaretaan an manongod sa nanmamaltratong agom na lalaki, agom na babae, o magurang na “sinesentensiahan” an mga miembro kan saindang pamilya sa daing ontok na berbal o pisikal na pagmaltrato. Alagad an maisog na mga tataramon, anggot na marhay na pagtuyatuya, asin pagmaltrato mayo nin lugar sa tahaw kan mga nagsasamba sa Dios. (Efeso 4:29, 31; 5:33; 6:4) An konseho ni Jesus na “dai na kamo maghokom” asin “dai na kamo magkondenar” dai minaontok an aplikasyon kun kita nasa harong. Girumdoma na an kalabot sa paggibo nin hustisya pagtratar sa iba arog kan pagtratar sa sato ni Jehova. Asin an satong Dios nungka na daing herak o maisog sa pagtratar sa sato. Imbes, sia “mabooton an kapadangatan” sa mga namomoot sa saiya. (Santiago 5:11) Abaa karahay na halimbawa na aarogon niato!\nKamagurangan na Naglilingkod “Para sa Hustisya Mismo”\n16, 17. (a) Ano an inaasahan ni Jehova sa kamagurangan? (b) Ano an dapat na gibohon kun an sarong parakasala dai makapaheling nin tunay na pagsolsol, asin taano?\n16 Kita gabos may paninimbagan na gumibo nin hustisya, alagad an kamagurangan sa Kristianong kongregasyon nangorognang may paninimbagan sa bagay na ini. Mangnoha an makahulang paglaladawan sa “mga prinsipe,” o kamagurangan, na isinurat ni Isaias: “Uya! An sarong hade magrereynar para sa katanosan mismo; asin kun manongod sa mga prinsipe, mamamahala sinda bilang mga prinsipe para sa hustisya mismo.” (Isaias 32:1) Iyo, inaasahan ni Jehova an kamagurangan na maglingkod para sa hustisya. Paano ninda magigibo ini?\n17 Aram na marhay kan mga lalaking ini na may espirituwal na kualipikasyon na an hustisya, o katanosan, naghahagad na papagdanayon na malinig an kongregasyon. Kun beses, naoobligar an kamagurangan na hokoman an mga kaso nin magagabat na paggibo nin sala. Kun iyan ginigibo, ginigirumdom ninda na hinihingoa kan hustisya nin Dios na magpaheling nin pagkaherak sagkod sa mapupuede. Sa siring, hinihingoa nindang giyahan sa pagsolsol an parakasala. Alagad ano kun an parakasala dai makapaheling nin tunay na pagsolsol sa ibong nin siring na mga paghihingoa na tabangan sia? May sangkap na hustisya, ipinagboboot kan Tataramon ni Jehova na gibohon an sarong marigon na aksion: “Haleon nindo an maraot na tawo dian sa tahaw nindo.” Iyan nangangahulogan nin pagpahale sa saiya sa kongregasyon. (1 Corinto 5:11-13; 2 Juan 9-11) Ikinamomondo kan kamagurangan na gibohon an siring na aksion, alagad minimidbid ninda na iyan kaipuhan tanganing maprotehiran an moral asin espirituwal na kalinigan kan kongregasyon. Dawa pa siring, naglalaom sinda na pag-abot nin panahon makapag-isip-isip an parakasala asin bumalik sa kongregasyon.—Lucas 15:17, 18.\n18. Ano an isinasaisip nin kamagurangan kun nagtatao sa iba nin konsehong basado sa Biblia?\n18 Kalabot man sa paglilingkod para sa hustisya an pagtao nin konsehong basado sa Biblia kun kaipuhan. Siempre, an kamagurangan dai naghahanap nin mga depekto sa iba. Ni inaaprobetsaran man ninda an gabos na oportunidad na magtanos. Alagad an sarong kapagtubod tibaad “gumibo nin sala bago nia iyan maaraman.” An paggirumdom na an hustisya nin Dios bakong maisog ni daing patawad mapahiro sa kamagurangan na ‘pagmaigotan na pakarhayon giraray an tawong iyan sa espiritu nin kahoyoan.’ (Galacia 6:1) Huli kaini, dai aanggotan kan kamagurangan an nasasala o gagamitan nin makolog sa talingang mga tataramon. Imbes, an konseho na itinatao nin mamomoton nakaparirigon sa boot kan nag-aako kaiyan. Dawa kun nagtatao nin deretso sa puntong pagsagwe—na prangkang sinasabi an magigin mga resulta nin iginaweng bakong madonong—isinasaisip nin kamagurangan na an kapagtubod na nasala sarong karnero sa aripompon ni Jehova. * (Lucas 15:7) Kun an konseho o pagsagwe malinaw na minomotibar nin asin itinataong may pagkamoot, iyan mas posibleng makapakarhay giraray sa nasasala.\n19. Anong mga desisyon an hinahagad na gibohon nin kamagurangan, asin sa ano ninda dapat na ibasar an siring na mga desisyon?\n19 An kamagurangan parateng hinahagadan na gumibo nin mga desisyon na nakakaapektar sa saindang mga kapagtubod. Halimbawa, sa panapanahon nagmimiting an kamagurangan tanganing estudyaran kun baga an ibang tugang na lalaki sa kongregasyon kualipikadong irekomendar bilang mga magurang o ministeryal na lingkod. Aram kan kamagurangan an halaga nin pagigin mayong ipinaoorog. Pinababayaan ninda na an mga kahagadan nin Dios sa siring na mga pagnombra iyong gumiya sa sainda sa pagdedesisyon, na dai nagsasarig sa personal sanang mga saboot. Sa siring, minahiro sinda na “mayo nin paghokom na tolos, na mayo nin ano man na ginigibo segun sa may kinakampihan na tendensia.”—1 Timoteo 5:21.\n20, 21. (a) Ano an pinagmamaigotan na gibohon nin kamagurangan, asin taano? (b) Ano an magigibo nin kamagurangan tanganing matabangan an “mga kalag na nagmomondo nin makuri”?\n20 An kamagurangan nagtatao kan hustisya nin Dios sa iba pang mga paagi. Pakahula na an kamagurangan maglilingkod “para sa hustisya mismo,” ipinadagos ni Isaias: “An balang saro dapat na magin siring sa pailihan sa doros asin tagoan sa bagyong maoranon, siring sa mga sapa nin tubig sa sarong desierto, siring sa limpoy nin tugdok na kantil sa tagiltil na daga.” (Isaias 32:2) Kun siring, an kamagurangan nagmamaigot na magin gikanan nin karangahan asin kapreskohan para sa mga kapwa ninda parasamba.\n21 Ngonyan, huli sa gabos na problema na nakapaluluya sa boot, dakol an nagkakaipo nin pagparigon sa boot. Kamagurangan, ano daw an magigibo nindo tanganing matabangan an “mga kalag na nagmomondo nin makuri”? (1 Tesalonica 5:14) Maghinanyog sa sainda na may empatiya. (Santiago 1:19) Tibaad kaipuhan na isabi ninda an “kahaditan” sa saindang puso sa saro na pinagtitiwalaan ninda. (Talinhaga 12:25) Pakosogon liwat an boot ninda na sinda kaipuhan, pinahahalagahan, asin namomotan—iyo, ni Jehova saka kan saindang mga tugang na lalaki asin babae. (1 Pedro 1:22; 5:6, 7) Dugang pa, puede kamong mamibi kaiba kan asin ipamibi an mga siring. An pakadangog sa sarong magurang sa kongregasyon na ipinamimibi sinda nin odok sa puso puedeng makarangang marhay. (Santiago 5:14, 15) An mamomoton na mga paghihingoa nindo na tabangan an mga nagmomondo nin makuri dai puedeng dai marisa kan Dios nin hustisya.\nIpinababanaag nin kamagurangan an hustisya ni Jehova kun pinaririgon ninda an boot nin mga pinanluluyahan nin boot\n22. Sa anong mga paagi niato maaarog an hustisya ni Jehova, asin may anong resulta?\n22 Totoo nanggad, orog kitang napaparani ki Jehova paagi sa pag-arog kan saiyang hustisya! Kun sinusuportaran niato an saiyang matanos na mga pamantayan, kun ipinaaabot niato sa iba an panligtas-buhay na maogmang bareta, asin kun pinipili niato na magkonsentrar sa kun ano an marahay sa iba imbes na hanapon an mga sala ninda, kita nagpapaheling nin diosnon na hustisya. Kamagurangan, kun pinoprotehiran nindo an kalinigan kan kongregasyon, kun nagtatao kamo nin nakapakokosog na konseho sono sa Kasuratan, kun naggigibo kamo nin mga desisyon na mayong ipinaoorog, asin kun pinaririgon nindo an boot nin mga pinanluluyahan nin boot, ipinababanaag nindo an diosnon na hustisya. Segurado na ikinaoogmang marhay kan puso ni Jehova na dumungaw sa langit asin maheling an saiyang banwaan na ginigibo an pinakamakakaya ninda na ‘gumibo nin hustisya’ sa paglakaw sa kaibahan kan saindang Dios!\n^ par. 13 An nagkapirang traduksion nagsasabing “dai kamo maghokom” asin “dai kamo magkondenar.” An siring na mga pagkatradusir nagpapasentido nin “dai kamo magpoon na maghokom” asin “dai kamo magpoon na magkondenar.” Minsan siring, an ginagamit digdi kan mga kagsurat kan Biblia negatibong mga pagboot sa tiempong presente (padagos). Kaya an sinasabing mga aksion nangyayari sa presente alagad dapat na ipondo.\n^ par. 18 Sa 2 Timoteo 4:2, sinasabi kan Biblia na an kamagurangan kun beses kaipuhan na “magsagwe, magtuyaw, magsadol.” An termino sa Griego na trinadusir na “magsadol” (pa·ra·ka·leʹo) puedeng mangahulogan nin “magparigon sa boot.” An konektadong termino sa Griego, pa·raʹkle·tos, puedeng mapanongod sa sarong paradepensa sa legal na bagay. Sa siring, dawa kun an kamagurangan nagtatao nin marigon na pagsagwe, sinda dapat na magin mga paratabang sa mga nagkakaipo nin espirituwal na tabang.\nDeuteronomio 1:16, 17 Ano an hinagad ni Jehova sa mga hokom sa Israel, asin ano an puedeng manodan nin kamagurangan digdi?\nJeremias 22:13-17 Si Jehova nagpapatanid tumang sa anong mga gibo na daing hustisya, asin ano an kaipuhan sa pag-arog sa saiyang hustisya?\nMateo 7:2-5 Taano ta dai kita maninigong magin listong hanapon an mga sala kan satong mga kapagtubod?\nSantiago 2:1-9 Ano an punto de vista ni Jehova sa pagpaheling nin paboritismo, asin paano niato ikaaaplikar an konsehong ini sa satong pagtratar sa iba?\nSa anong mga paagi tinatabangan kan mga elder an mga tugang na magin maugma sa paglilingkod sa Diyos?